HODVÁBNOU CESTOUChiva. Neznáma kráska na Hodvábnej ceste

Buchara a Samarkand sú známe miesta na Hodvábnej ceste. Počuli ste však o Chive? Práve ona je jej najkrajším drahokamom.

Autor je cestovateľ a turistický sprievodca Uzbecká Chiva má neopakovateľnú atmosféru a svojimi unikátnymi stavbami dokáže konkurovať ktorémukoľvek známejšiemu miestu na legendárnej trase. Jej prekliatím alebo požehnaním je poloha. Nikdy cez ňu neviedla hlavná trasa Hodvábnej cesty ako cez Bucharu či Samarkand. No vždy k nej bola veľmi blízko a tak sa jej dejiny s touto významnou obchodnou trasou prepletajú. Aj dnes, ak by bola o 500 kilometrov východnejšie, obklopovali by ju davy turistov a rozplývali by sa nad jej krásou. Podľa mnohých znalcov našťastie zostáva v tieni nielen Hodvábnej cesty, ale zatiaľ sa jej vyhýba aj čoraz agresívnejšia podoba turistického ruchu. Nemôžeme sa však tváriť, že turisti o tomto mieste nikdy nepočuli, ale len zlomok návštevníkov Uzbekistanu prepadne cez pomyselný filter. Mnohých od návštevy Chivy odradí poloha. Buď sa môže z Taškentu letieť uzbeckými aerolinkami do Urgenču a odtiaľ necelú hodinku autom do Chivy. Alebo sa tam vybrať nočným vlakom či autobusom. Najdobrodružnejšou alternatívou je autobus. Zo známejšej Buchary sem vedie na mnohých miestach rozbitá cesta. Jej 480 kilometrov preto cestujúcim zhltne bez problémov 8, ba aj 10 hodín času. Chiva si vďaka svojej odľahlosti uchovala pôvodný šarm a ostala akoby zakonzervovaná. Prekliatie či požehnanie? Posúďte sami. Starý Ikarus s popraskaným čelným sklom pretína juhouzbeckú krajinu a za sebou necháva iba prašnú stopu. Krajina za Bucharou je rovinatá, prázdna, občas ozdobená bavlníkovými políčkami, no viac menej tu vládne sucho a piesok. Prechádzame cez púšť Kyzylkum, ktorú si možno mnohí pamätajú ešte zo školských lavíc. Nie je to žiadna romantika plná krásnych zlatých dún, ale prázdna a vyschnutá krajina, kde tu posiata kríkmi a občasnými dedinkami. Z monotónnosti vytrhne človeka nielen natriasanie na výtlkoch, ale aj pohľad na rieku Amu Darja. Bájny Oxus svojho času prekonával aj Alexander Veľký so svojimi vojakmi pri slávnom ťažení na východ. Dnes rieka tvorí na niektorých miestach hranicu medzi Uzbekistanom a Turkmenistanom. Koniec koncov aj Chiva leží len pár desiatok kilometrov od hranice s Turkménskom. Akýsi obal pôvodnej Chivy ukrytej za vysokými hlinenými hradbami tvorí moderné mesto. Život tu plynie od východu slnka po jeho západ a medzi tým sa v sovietskych domoch odohrávajú každodenné príbehy ľudí. Ničím sa nelíši napríklad od mesta Urgenč či ďalších anonymných miest v postsovietskej strednej Ázii. Každý cudzinec, ktorí sa sem dostane, neprichádza kvôli modernému mestu, ale aby sa nadýchol atmosféry staručkej Chivy. Stojí tu stovky rokov a jej sláva je naviazaná na Hodvábnu cestu. Pritiahla sem priviezla obchodníkov, exotický tovar z celého sveta, no najmä otrokov. Ak by ste pred stáročiami chceli kúpiť otroka, pravdepodobne by vás odkázali práve na Chivu a jej preslávený trh. Generácie nomádov sa tohto mesta bálo. Vedeli ako skončia, ak by ich zajali miestne vojská. V roku 1592 tu vznikol Chivský chanát a jeho bohatstvo lákalo nielen susednú Perziu, ale neskôr aj cárske Rusko. Chivu dobyl najskôr perzský panovník Nádir Šách. Ruské impérium sa s tým nezmierilo a koncom 19.storočia mesto prevzala pod svoje krídla cárska armáda s 13 000 vojakmi. V roku 1924 sa tu už skloňoval len jeden jediný vládca a tým bol Sovietsky Zväz so Stalinom. S ním Chiva upadla a jej historické stavby začali chátrať. Prvé, čo si dnes návštevník všimne, sú obrovské hradby. Dodnes do starého mesta Ičon Kala vedie niekoľko brán, tou najveľkolepejšou je Západná brána. Neďaleko od nej stojí socha matematika al-Chorezmího, jedného z najznámejších obyvateľov mesta a veľká mapa Hodvábnej cesty aj s bočnými cestami a s tými najdôležitejšími zastávkami. Bagdad, Merv, Buchara, afganský Kábul, pakistanský Pešavár či čínsky Turpan. Čo meno, to krásny príbeh a túžba ocitnúť sa tam. V Západnej bráne predávajú vstupenky a povolenie na fotografovanie. Turista-cudzinec síce zaplatí niekoľkonásobne viac ako domáci, no neskôr rýchlo pochopí, že to za tú krásu stojí. Spod brány sa rozbieha dostratena hlavná ulica celej starej Chivy. Nesie meno miestneho, legendárneho hrdinu Pahlavona Mahmúda. Zdobia ju malé obchodíky, predajničky, usmievaví domáci so zlatými zubmi, ale aj malé, nenápadné čajchány či iné zaujímavosti. Na hlavnej ulici dostanete kúpiť hlinené figúrky Hodžu Nasredína, veľké, huňaté a chlpaté karakolské čapice aké nosia pastieri, drevené stojany na korán, maľby starých mešít, orientálne kachličky či obkladačky a dnes už aj magnetky, pohľadnice či maketu najvyššieho minaretu mesta. Ikonou Chivy je unikátny minaret Kalta Minor. Nikdy ho nedokončili, ale aj napriek tomu si túto stavbu navždy zapamätáte. Tunajší panovník Mohammed Amín sa v roku 1851 rozhodol postaviť minaret tak vysoký, aby bolo z jeho špičky vidieť až do ďalekej Buchary. Minaret rástol meter za metrom, no zastavil sa na dnešných 26-tich metroch. Vtedy sa zastavil aj tlkot srdca panovníka a sen o najvyššom minarete na svete si vzal Mohammed Amín do hrobu. Už na pohľad je Kalta Minor jeden z najkrajších minaretov sveta. Okolo jeho tela obieha niekoľko tyrkysových pásov zdobených geometrickými motívmi a takmer na špičke sa roztancovala arabská kaligrafia. Tyrkysová farba v týchto končinách odráža zlé pohľady a nepustí k telu zlých duchov. Desiatky stavieb v strednej Ázii či v perzskom prostredí je preto ladených do tyrkysových odtieňov. Nedokážem z minaretu spustiť oči a dlho sedíme v diaľke, aby sme si pohľad na neho dokonale vychutnali. Neďaleká medresa Amína Chána sa premenila na penzión s čajovňou. Kedysi sem prichádzali žiaci, aby sa učili múdrosti koránu, no aj matematiku, astronómiu či fyziku. Niekoľko stolov a prázdno. To charakterizuje medresu dnes. Na stole pristane kanvica zeleného čaju a mištičky piály. Starý zvyk káže čaj naliať do mištičky a následne ho vyliať nazad do kanvice. Zopakuje sa to dokopy trikrát a čaj sa môže piť. Aj sa aspoň trošku ochladí a hlavne sa premiešajú čajové lístky, ktoré sa vo vnútri stále lúhujú. Pár krokov odtiaľto sa k hradbám prilepila pevnosť Kuhna Ark. Panovníci Chivy v nej sídlili už od 12.storočia a tak je skutočne overená časom. Dnu vedú pootvorené drevené dvere skrášlené tradičnou drevorezbou. V pevnosti stála kedysi mincovňa, väznica, stajne, sklad zbraní, baraky pre vojakov, ale aj mešita či hárem plný fantázie. Najzaujímavejším doplnkom nádvoria je vyvýšené miesto kruhového pôdorysu kam si vzácna návšteva mohla postaviť svoju jurtu. Kočovní nomádi ju vždy uprednostnili pred akýmkoľvek iným príbytkom. Najkrajším miestom Kuhna Ark je vyhliadka na staré mesto. Odrazu je Kalta Minor na dosah ruky a za ním sa striedajú medresy s mešitami roztrúsenými medzi strechami domov. Chiva má v sebe nádherné pamiatky, no nielen tie dokážu vytvárať atmosféru celého miesta. Sú to domáci obyvatelia, ktorí k mestu patria a tvoria jeho dušu. V niektorých kútoch sveta nosia ľudia šedivé farby, ale to nie je prípad Uzbekistanu. Dievčatá obľubujú vkusné, kvietkované šaty, niektoré so šatkou prehodenou cez vlasy, ale to tu nie je ani tradícia ani podmienka. Pred slnkom sa chránia farebnými slnečníkmi a pod nimi sa usmievajú široké úsmevy a prenikavé čierne oči. Tu v Chive žijú azda tie najkrajšie dievčatá celého Uzbekistanu. Žiadne krátke sukne, tielka, či snaha zaujať čo najviac odkrytým telom. Práve naopak, a to ich krásu a čaro znásobuje. Staršie ženy sa zhovárajú v tieni historických stavieb. Niektoré háčkujú, iné predávajú drobnosti od byliniek až po doma pripravené palacinky, no aj z nich cítiť život a nie rezignáciu v jeseni života. Človeka tieto pohľady nabíjajú životodarnou energiou. Z hlavnej ulice vedie cestička aj k dôležitej Piatkovej mešite. Jej interiér je posiaty lesom starých, drevených stĺpov a vďaka nim patrí táto mešita k najvzácnejším pamiatkam mesta. Človek má takmer v každom meste tendenciu hľadať miesta, odkiaľ by si mohol vychutnať panorámu mesta v ktorom sa ocitol. Pekný pohľad ponúkajú aj hradby, no ten najdokonalejší pohľad si treba zaslúžiť. Ukrýva sa na vrchole 57-metrov vysokého minaretu Islam Hodža. Kto sa sem chce dostať, musí vyšliapať 118 schodov ukrytých v minarete, ktoré sa jeho interiérom špirálovito točia ako had. S tým súvisí aj prítmie, vydýchaný vzduch a úzky priestor, ale výhľad zhora potom za to stojí. Minaret nemá ani sto rokov a tak je v porovnaní s ostatnými stavbami mesta akoby ešte malé dieťa, no to nikomu neprekáža. Pod nohami sa rozleje svet starej Chivy. Strechy sú ladené do hlinenej, pieskovej farby, desiatky malých kupol sa striedajú s minaretmi či ozdobnými vežičkami. Nádvoria sa utápajú v tieni vysokých fasád a mestu dominuje tyrkysová kupola hrobka Pahlavona Mahmúda a tyrkysový minaret Kalta Minor. Neuveriteľná krása, ktorá sa dá nasávať hodiny bez toho, aby vás to omrzelo. Pod tyrkysovou kupolou sa ukrýva hrobka legendárneho zápasníka, básnika aj filozofa Pahlavona Mahmúda. Miestni si ho zamilovali viac, než svojich chánov a jeho meno vystúpilo do takých výšin, že sa dnes považuje za patróna Chivy. Vstupuje sa do nej jednou z bočných ulíc starého mesta a dá sa spoznať aj podľa toho, že kým ostatné stavby často zívajú prázdnotou, tu stretne pútnikov. Nádvorie s malou fontánou je miestom stretnutí a aj teraz tu trávi čas niekoľko skupiniek či rodín opretých o drevené stĺpy popíjajúcich čaj. Deti ponárajú do studne priviazaný pohárik a všetci sa z neho napijú, pretože veria, že je posvätný a má liečivé účinky. Hneď vedľa je pred prahom niekoľko tuctov topánok. Tie si tu musí nechať každý, kto sa chce pozrieť do tesnej blízkosti hrobky. Pár starčekov s bielymi bradami sedí pokojne na koberci a ticho sa modlia. V nepísanej hierarchii Uzbekistanu majú prezývku „aksakal“ teda „biela brada“ a často v dedinách tvoria radu starších. Muž recituje verše z koránu, ľudia počúvajú, odplatia sa mu ošúchanými bankovkami. Pri odchode všetci cúvajú, aby sa svätcovi neotočili chrbtom. Areál je aj miestom posledného odpočinku chána Mohammeda Ráchima II., ktorý vládol Chive na prelome 19. a 20.storočia, ale jeho hrobka zíva prázdnotou. Na rozprávkovej Chive mám najradšej večer a noc. Ľudia sa pozvoľna z ulíc mesta vytratia a zákutia naplní ticho. Tma padá na mesto. Dotýka sa vrcholkov minaretov, schádza po ich štíhlych telách a padá na kupole mešít, zapĺňa nádvoria a napokon vyplní každú škáru starého mesta. Sem tam sa ozvú kroky tuláka a len z čajchán sa ozývajú hlasy ľudí. Vôňa dreveného uhlia a grilovanej jahňaciny zláka na večeru. Sedí sa tu na tachte, teda s nohami prekríženými pod telom na tzv. trónoch. Jahňací aj hovädzí šašlík tu majú na každom stole a tak nebudeme výnimkou. Milujem stredoázijské čajchány, pretože predstavujú dušu Hodvábnej cesty, ktorá sa vďaka nim dodnes nevytratila z týchto miest. Monumenty Chivy sa rozsvietili a lákajú ešte viac, než cez deň. Teraz pripomína mesto ligotavý diamant stratený v čase. Minaret Islam Hodža sa takmer dotýka mesiaca a naokolo neho sa rozprestrel čierny koberec ozdobený hviezdami. Takúto krásu v noci človek nezažije ani v Samarkande, ani v Buchare. Tomáš Kubuš bloguje aj na www.kubus.blog.sme.sk a má facebookovú stránku Prach ciest a batoh plný snov.


V Česku je už šiesty deň rekordne teplo

Najvyššia teplota bola 12. septembra vo výške 33,2 stupňov Celzia.

PRAHA. Česká republika má za sebou ďalší deň denných teplotných rekordov. Najvyššie teplotné hodnoty pre 13. septembrový deň namerali dnes na väčšine staníc, kde zaznamenávajú teploty viac ako tri desaťročia. Vôbec najvyššie vystúpila ortuť teplomerov v Řeži neďaleko Prahy a Doksanoch v Ústeckom kraji, kde namerali zhodne 32,3 stupňa Celzia. S odvolaním sa na informácie Českého hydrometeorologického ústavu o tom informovali tamojšie elektronické médiá. V ČR registrujú teplotné rekordy od 8. septembra, teda už šiesty deň bez prestávky. Doteraz najvyššiu hodnotu tam namerali 12. septembra v Řeži, a to 33,2 stupňa Celzia. Na väčšine územia ČR hrozí v dôsledku mimoriadne teplého a suchého počasia vznik požiarov, varovali meteorológovia vo výstrahe, ktorá platí až do piatka pre 12 krajov, ako aj českú metropolu. Súčasne avizovali, že na sklonku týždňa sa do strednej Európy presunie zo Západu studený front. Až dovtedy by sa však občania mali riadiť lokálnymi vyhláškami a predpismi, zdržať sa v lesoch, ale aj inde v prírode práce s otvoreným ohňom a neodhadzovať cigaretové ohorky na zem.


Festival Pohoda objektívom fotografa Patrika Sopóciho

TRENČÍN. V nedeľu sa na trenčianskom letisku skončil najväčší slovenský festival Pohoda. Jeho 23. ročník sprevádzalo premenlivé počasie, návštevníci museli zopárkrát vytiahnuť aj pršiplášte. Medzi najväčšie mená programu patrili The Roots, raper Skepta, herečka a muzikantka Charlotte Gainsbourg či bývalý líder kapely Oasis Liam Gallagher. Pozrite si momenty z festivalu na fotografiách Patrika Sopóciho z denníka SME.


Do Hainburgu prestane jazdiť linka 901

Pôvodná licencia pre Dopravný podnik Bratislava vypršala, čaká na nové pridelenie.

BRATISLAVA. Od budúceho pondelka prestane premávať cezhraničná linka 901 z Bratislavy do hainburgu. Ľudia, ktorí dochádzajú do Bratislavy autobusom z rakúskeho Wolfstahlu a Hainburgu alebo cestujú tesne za hranice do Rakúska, budú od 11. júna musieť zmeniť svoje dopravné zvyky. Správca linky, Dopravný podnik Bratislava, si totiž nestihol predĺžiť licenciu na jej prevádzkovanie. Licenciu mal pôvodne na päť rokov. “O vydanie novej licencie sme už požiadali a čakáme na jej udelenie,” vraví hovorkyňa podniku Adriana Volfová. Dopravný podnik nepovedal, kedy o obnovenie licencie požiadal, ani ako dlho na jej vydanie už čaká. Nie je preto jasné, kedy by sa mala cezhraničná linka 901 opäť obnoviť. Povolenie musia najskôr schváliť rakúske a po nich následne aj slovenské úrady. O tom, na ako dlho bude nová licencia pre DPB pridelená, rozhodne slovenské ministerstvo dopravy. Na linke neplatí štandardná električenka, ale špeciálne cestovné 1,50 eura za jednosmernú, alebo 2,90 eura za spiatočnú cestu. Linku číslo 901, ktorá premáva spod Mosta SNP približne každú hodinu, majú nahradiť spoje Slovak Lines Express, ktoré jazdia cez Hainburg do Viedne. Aj v minulosti sa už stalo, že linka 901 mala výpadok a museli ju nahradiť inými spojmi. Začiatkom vlaňajšieho roka napríklad DPB informoval, že linku 901 má so svojimi spojmi úplne nahradiť Slovak Lines. Argumentoval dlhodobou stratovosťou služby. Trasa do Hainburgu je približne 16 kilometrov dlhá, v mestečku žije niečo vyše šesťtisíc obyvateľov. V súčasnosti až pätinu tvoria Slováci, mnoho z nich pracujú v Bratislave a denne sem dochádzajú. V súčasnosti sa dá na tejto trase cestovať aj pravidelnými linkami Slovak Lines. Linku 901 zaviedol podnik prvýkrát v roku 2008, pôvodne len do Wolfsthalu. Od marca 2009 linku predĺžil až do Hainburgu.


Manchester United konečne vyhral, v Ligovom pohári sa darilo aj rivalovi zo City

LONDÝN. Futbalisti Manchestru United po troch prehrách za sebou konečne uspeli. V Ligovom pohári na ihrisku Northamptonu vyhrali 3:1. O góly sa postarali Carrick, Herrera a mladík Rashford. Úspešný zápas majú za sebou aj hráči ich mestského rivala zo City. Zo zverencov Pepa Guardiolu sa presadili Clichy a Garcia. Fulham - Bristol City 1:2Góly: 14. Piazon - 45. Wilbraham, 90. Abraham Northampton - Manchester United 1:3Góly: 42. Revell (11 m) - 17. Carrick, 67. Herrera, 74. Rashford Queens Park Rangers - Sunderland 1:2Góly: 60. Sandro - 70. McNair, 80. McNair Southampton - Crystal Palace 2:0Góly: 33. Austin (11 m), 63. Hesketh Swansea - Manchester City 1:2Góly: 90. Sigurdsson - 49. Clichy, 67. Garcia West Ham United - Accrington 1:0Gól: 90. Payet Stoke - Hull City 1:2Góly: 24. Arnautovič - 45. Mason, 90. Henriksen/Dušan Kuciak (Hull) sedel na lavičke náhradníkov/ Tottenham - Gillingham 5:0Góly: 31. Eriksen, 48. Eriksen, 51. Jannsen (11 m), 65. Onomah, 68. Lamela


Rybáriková vyhrala prvý set, no v New Havene skončila

Slovenská tenistka nestačila na Rusku Makarovovú.

NEW HAVEN. Slovenská tenistka Magdaléna Rybáriková nepostúpila do štvrťfinále dvojhry na turnaji WTA Premier Connecticut Open v americkom New Havene. V stredajšom stretnutí 2. kola nestačila na takisto nenasadenú Rusku Jekaterinu Makarovovú, ktorej podľahla za 133 minút 6:2, 3:6, 3:6. Duel viackrát narušil dážď. Rybáriková v rozhodujúcom dejstve prišla dvakrát o svoj servis - najskôr za stavu 1:1 a potom aj 3:5, keď si prehrala vlastné podanie čistou hrou. Jekaterina Makarovová (Rus.) - Magdaléna Rybáriková (SR) 2:6, 6:3, 6:3 /za 133 minút/


Veliteľ bosnianskych Srbov odsúdený za masakru v Srebrenici zomrel vo väzení

Ljubišu Beara odsúdili v roku 2010 za genocídu 8000 moslimských mužov a chlapcov v Srebrenici.

BERLÍN. Vo väzení v Nemecku zomrel veliteľ bosnianskych Srbov Ljubiša Beara, ktorého odsúdili za vojnové zločiny v súvislosti s masakrou v Srebrenici. Zomrel 8. februára vo veku 77 rokov, informovala v piatok v Berlíne hovorkyňa nemeckého ministerstva spravodlivosti. Peggy Fiebigová nevedela povedať, čo bolo príčinou jeho smrti, poznamenala len, že "nebol v najlepšom zdravotnom stave". Beara bol jedným z dvoch vysokých predstaviteľov bosnianskych Srbov, ktorých v roku 2010 odsúdili za genocídu 8000 moslimských mužov a chlapcov v Srebrenici v roku 1995. Bola to najhoršia masakra v Európe od konca druhej svetovej vojny. Odvolací súd haagskeho Medzinárodného trestného tribunálu OSN pre bývalú Juhosláviu (ICTY) ich rozsudky v roku 2015 z väčšej časti potvrdil. Následne Bearu poslali do väzenia v berlínskej mestskej časti Tegel, aby si tam odpykal svoj trest.


Extrémnú pravicu v strednej Európe spojil Putin. Preorientovali sa na geopolitiku

Maďarský inštitút Political Capital si od krízy na Ukrajine všimol u extrémistov zmeny.

BRATISLAVA. Pravicovo-extrémistické organizácie, ktoré sa tradične zaoberali hlavne národnostnými, náboženskými a sexuálnymi menšinami, sa od začiatku krízy na Ukrajine začali postupne preorientovávať na geopolitické otázky. Okrem odporu k NATO a Európskej únii ich spravidla spájajú sympatie k Rusku a Vladimirovi Putinovi, ktorý často figuruje ako ich ideologický a politický vzor. Vyplýva to z najnovšieho výskum maďarského inštitútu Political Capital, o ktorom informoval GLOBSEC Policy Institute. Najnovší výskum Political Capital je prvým výskumným projektom, ktorý sa špecificky zameriava na dôsledky stratégie Ruska na päť krajín stredoeurópskeho regiónu - Česko, Maďarsko, Poľsko, Rakúsko a Slovensko. Miestni odborníci z každej uvedenej krajiny skúmali, do akej miery stratégia Kremľa podporuje okrajové, extrémistické alebo polovojenské organizácie s cieľom narušenia bilaterálnych vzťahov s Ukrajinou a USA. Výskum Political Capital objavil mnoho organizácií s ideologickými, ako aj osobnými väzbami na ruských podnikateľov, politikov a diplomatov. "Tieto väzby sa zdajú byť dôkazom širšej snahy Kremľa o destabilizáciu regiónu práve podporou takýchto separatistických, revizionistických a ultranacionalistických organizácií v regióne," informuje GLOBSEC Policy Institute. Organizácie tak predstavujú bezpečnostné riziko pre krajiny v rámci uvedeného regiónu. Viac sporov medzi krajinami spolu s väčším strachom a nedôverou v regióne totiž podľa GLOBSEC Policy Institute nahráva Kremľu do kariet. "Cieľom hlavnej stratégie Moskvy je zneužitie slabých článkov stredoeurópskeho regiónu, akými sú napríklad aj príkre spomienky na vzájomné územné spory v minulosti, nacionalistické a separatistické sklony či náznaky šovinistických ideológií, ktoré sľubujú, že tieto národy urobia znova veľkými," dodávajú. Podľa prieskumov verejnej mienky sú okrem xenofóbneho nacionalizmu v regióne prítomné aj tzv. revizionistické a expanzívne sklony. Dôkazom môžu byť nasledovné kladné odpovede obyvateľov príslušných krajín na otázku "Patria časti susediacich krajín nám?": Bulharsko 66 percent, Maďarsko 61 percent, Rusko 58 percent, Poľsko 51 percent, Česko 40 percent a Slovensko 29 percent. Päť prípadových štúdií jednotlivých krajín ako komparatívna analýza regiónu boli pripravené v spolupráci s odborníkmi a investigatívnymi novinármi z jednotlivých krajín, za Slovensko to boli Grigorij Mesežnikov a Radovan Bránik. GLOBSEC Policy Institute sa zapojil do prípravy publikácie.


Pápež v Bangladéši urobil významné gesto, použil termín Rohingovia

Zo strany pápeža Františka ide o významné gesto.

DHÁKA. Pápež František sa v piatok počas svojej návštevy Bangladéša stretol v Dháke so zástupcami moslimov z etnika Rohingov, ktorí ušli z Mjanmarska pred etnicky motivovanými násilnosťami. Ako upozornila agentúra AP, v príhovore k nim pápež použil slovo "Rohingovia". Zo strany pápeža ide o významné gesto, aj keď slovo Rohingovia vyslovil až v Bangladéši, nie v Mjanmarsku, kde je tento termín pre veľkú časť obyvateľstva neprijateľný. Jeho použitie by totiž v ich prípade znamenalo uznanie tohto etnika moslimského vierovyznania, ktorého príslušníci prišli z vtedajšieho Bengálska pred niekoľkými generáciami, za jednu z národnostných menšín. Väčšina Mjanmarčanov pritom Rohingov považuje za imigrantov a štát ich národnosť neuznáva, takže sú de facto bez občianstva. František na tomto stretnutí požiadal Rohingov o odpustenie za všetko utrpenie a ľahostajnosť, ktorým boli vystavení, a žiadal pokračovať v úsilí o uznanie všetkých ich práv. Vzápätí uviedol, že Božiu prítomnosť dnes možno stotožniť aj s "Rohingami". Ako informovala agentúra AP, rohinskí utečenci pricestovali na stretnutie s pápežom do Dháky z oblasti Cox's Bazar pri hraniciach Bangladéša, kam sa od augusta uchýlilo viac ako 620.000 Rohingov, ktorí v Mjanmarsku podľa OSN čelili etnickým čistkám. Na stretnutie s pápežom prišlo 16 Rohingov - 12 mužov, dve ženy a dve dievčatá. František sa s nimi pozdravil a vypočul si ich príbeh. Jedno z dievčat aj požehnal. K stretnutiu došlo v rámci medzináboženského a ekumenického stretnutia spojeného s modlitbou za mier. Na ekumenickom stretnutí, ktoré sa konalo v záhrade rezidencie arcibiskupstva v Dháke, sa zúčastnili aj predstavitelia rôznych kresťanských cirkví, ako aj zástupcovia hinduistov i budhistov. Pápež vo svojom príhovore opäť zopakoval nutnosť úprimného a konštruktívneho dialógu medzi náboženstvami. Vyslovil sa aj za rešpektovanie slobody vierovyznania a podporil snahy postaviť sa rozhodne proti tým, ktorí sa v mene náboženstva snažia podnecovať rozkol, nenávisť a násilie. Pápež cestou na stretnutie vymenil svoj papamobil za rikšu, vozík ťahaný človekom na bicykli, ktorý je v tejto časti Ázie typickým dopravným prostriedkom. Mával davom ľudí zo zadného sedadla. Na rozdiel od svojich predchodcov nevyužíva nepriestrelné papamobily. Namiesto nich si vždy zvolí otvorené vozidlá, takže sa môže osobne pozdravovať s davmi ľudí, ktorí ho prídu vítať na jeho zahraničných cestách. V južnej Ázii to znamenalo už aj niekoľko jázd v prispôsobených golfových vozíkoch. František však nie je prvým pápežom, ktorý sa odviezol v rikši. Svätý Ján Pavol II. sa v jednej viezol, keď navštívil Bangladéš v roku 1986.


Za výbuch vo vojenskom podniku Nováky dostali manažéri podmienku

PRIEVIDZA. Dvoch zo štyroch bývalých manažérov Vojenského opravárenského podniku (VOP) Nováky uznal v piatok Okresný súd (OS) v Prievidzi vinnými z prečinu všeobecného ohrozenia v súvislosti s výbuchom, ktorý v podniku v marci 2007 usmrtil ôsmich ľudí. Samosudkyňa OS v Prievidzi obžalovanému bývalému generálnemu riaditeľovi VOP Jozefovi B. a výrobnému riaditeľovi Jánovi L. uložila podmienečné tresty odňatia slobody. Bývalého technického riaditeľa Jána L. a bezpečnostného technika Jozefa O. súd oslobodil spod obžaloby. Rozsudok nie je právoplatný. Bývalého generálneho riaditeľa podniku odsúdila samosudkyňa na trest odňatia slobody v trvaní 36 mesiacov s podmienečným odkladom na 60 mesiacov. Zároveň má povinnosť ospravedlniť sa listom poškodeným a dostal niekoľkomesačný zákaz výkonu vedúcej funkcie v oblasti zamerania VOP. Bývalému výrobnému riaditeľovi uložil súd trest odňatia slobody na 36 mesiacov s podmienečným odkladom na 54 mesiacov. Zároveň má rovnako povinnosť ospravedlniť sa listom poškodeným a dostal niekoľkomesačný zákaz výkonu vedúcej funkcie v oblasti zamerania VOP. Bývalého technického riaditeľa a bezpečnostného technika oslobodila samosudkyňa spod obžaloby, keďže podľa svojich slov použila zásadu pochybnosti v prospech obžalovaných. Poškodených odkázala na civilný proces. Samosudkyňa čítala zdôvodnenie rozsudku približne dve hodiny, pričom sa opierala o výpovede svedkov či znalecké dokazovanie. Podľa jej názoru nie je možné uznať obžalovaných vinnými z prvotnej príčiny výbuchu, keďže išlo o reťazenie dôsledkov. "O tom, že sa z výrobných priestorov stali skladové obžalovaní vedeli... Nešlo o stav, ku ktorému došlo 2. marca 2007, ale bol dlhodobý a obžalovaní nepodnikli kroky, ktoré by rizikový stav v podniku odstránili. Týmto konaním zvýšili z nedbanlivosti všeobecné nebezpečenstvo," uviedla. Zaoberala sa i otázkou, či mohli obžalovaní stav zvrátiť, a to zastavením výroby, čo by malo dosah aj na časť zamestnancov. Obžalovaných podľa samosudkyne neviedli zištné dôvody k vysokej obložnosti priestorov muníciou. "Významný podiel na udalosti mal vlastník podniku. Existovali tam aj iné osoby, ktoré svojou mierou zodpovednosti prispeli k udalosti a nie sú obžalovanými," zdôraznila. Súd podľa samosudkyne nedospel k záveru, že je potrebné uložiť mužom nepodmienečné tresty odňatia slobody, čo by bolo pre nich "neprimerane prísne", v prípade oslobodených nenašla príčinnú súvislosť dôkazov medzi ich konaním a obžalobou. Pri treste zohľadnila i to, že bývalí manažéri sú bezúhonní, opierala sa i o zdravotný stav jedného z nich. "Nie som spokojný s rozsudkom. Pokiaľ ide o uznanie viny obžalovaných v prvom a štvrtom rade, tak sa aj napriek odstupu času, ktorý uplynul od tejto tragédie, nemôžem v žiadnom prípade vzhľadom na závažné porušenia a ľahostajnosť, nečinnosť a fatálne následky stotožniť s podmienečnými trestami. Preto som podal aj odvolanie v ich neprospech čo do výroku o treste," povedal prokurátor Krajskej prokuratúry v Trenčíne Ronald Kutiš. Pokiaľ ide podľa neho o oslobodzujúcu časť rozsudku vo vzťahu k obžalovaným v treťom a piatom rade, je jednoznačne toho názoru, že vzhľadom na ich postavenie a oprávnenie, čo prezentovala samosudkyňa v odôvodnení rozsudku, mali rovnakú povinnosť ako obžalovaní v prvom a štvrtom rade zabrániť tejto tragédii. Podielom viny Ministerstva obrany SR sa podľa prokurátora počas pojednávania zaoberali a myslí si, že sa touto vecou už nebudú zaoberať. "Preto aj osobným výsluchom znalca boli tieto skutočnosti vyvrátené," tvrdil. "Musím konštatovať, že v priebehu mojej takmer 40-ročnej praxe som sa málokedy stretol s tak vysoko kvalifikovaným a precíznym prístupom súdu prejednávaného prípadu, čo vyústilo do mimoriadne citlivého rozsudku, ktorý bol tak podrobne zdôvodnený, že nie je možné ani na chvíľu pochybovať o spravodlivosti a správnosti záverov tohto súdu," vyhlásil obhajca bývalého technického riaditeľa Ľubomír Hrežďovič. To je podľa neho aj vo vzťahu k jeho klientovi, ktorý bol oslobodený, to sú však aj slová smerujúce k celému priebehu konania. Dvojica odsúdených Jozef B. a Ján L. si nechali lehotu 15 dní na prípadné podanie odvolania. Oslobodení Jozef O. a Ján L. sa vzdali možnosti podať odvolanie. Pozostalí po obetiach nie sú spokojní s rozsudkom, čo viacerí z nich adresovali priamo v pojednávacej miestnosti aj obžalovaným. Prokuratúra viní bývalých manažérov za to, že museli vedieť aj o riziku, ktoré vo VOP Nováky existovalo, a to vzhľadom na množstvo výbušného materiálu a jeho nesprávne skladovanie. Napriek tomu neprijali žiadne zásadné opatrenia. Pôvodne čelili obžalobe piati,bývalý ekonomicko-obchodný riaditeľ Eduard B. v lete 2017 zomrel. Pred vynesením rozsudku vyjadrili ľútosť nad udalosťou a vyhlásili, že necítia vinu. Kauzou sa OS Prievidza zaoberá od marca 2012. Explózia presne nezisteného množstva výbušnej látky vo VOP Nováky, ku ktorej došlo 2. marca 2007, spôsobila deštrukciu delaboračnej haly a usmrtila osem pracovníkov - Elenu Bitarovú, Petra Kalača, Máriu Kováčovú, Janu Krajčovičovú, Jána Rybára, Emíliu Stručkovú, Noru Vačkovú a Jozefa Vidu. Ďalších 37 zamestnancov utrpelo rôzne zranenia. Spôsobená škoda na majetku VOP, ako aj ďalšom hnuteľnom a nehnuteľnom majetku, sa vyšplhala na viac ako štyri milióny eur.


STĹPČEK ZUZANY KEPPLOVEJVianoce nielen v Smere

Koho Kiska vymenuje

Šéfovať môže straník

Rozhovor so sudcom

Komentár

Kiska Ficovi skrátil čas čakania a nadelil trojicu sudcov, ktorí dobre zodpovedajú jeho pôvodnej výčitke.

Kiska Ficovi skrátil čas čakania do Vianoc – také bolo ultimátum – a nadelil trojicu ústavných sudcov, ktorí dobre ilustrujú jeho pôvodnú výčitku. Že má pochybnosti o odbornosti a morálnom profile kandidátov. Je pravda, že zákon nepýta viac než občianstvo, vek, vysokoškolské vzdelanie a 15-ročnú prax v práve. Vybraný kandidát však skladá takýto sľub do rúk prezidenta: „Sľubujem na svoju česť a svedomie, že budem chrániť neporušiteľnosť prirodzených práv človeka a práv občana, chrániť princípy právneho štátu, spravovať sa ústavou, ústavnými zákonmi a medzinárodnými zmluvami, (...), a rozhodovať podľa svojho najlepšieho presvedčenia, nezávisle a nestranne.“ Špekulovať nad tým, či by vymenovaní mohli toto prehlásiť s čistým svedomím, je vratké a v prvom kole Kiskovi žiadna inštitúcia za pravdu nedala. Ak však budú právnická obec aj verejnosť nabudúce – 2019 – viac v strehu a Žitňanská sa zasadí za sprísnenie predpokladov kandidátov, mohlo by to dopadnúť tak, aby mali Vianoce nielen v Smere.


Trumpov zať Kushner sa pokúsi priblížiť Blízky východ k mieru

Zatiaľ sa stretol s izraelským premiérom Benajminom Netanjahuom.

JERUZALEM. Zať a poradca amerického prezidenta Donalda Trumpa Jared Kushner začal vo štvrtok rozhovory s izraelskými a palestínskymi lídrami o mieri na Blízkom východe. Kushner sa popoludní v Jeruzaleme stretol s izraelským premiérom Benajminom Netanjahuom, večer bude zas v Rámalláhu na Západnom brehu rokovať s palestínskym prezidentom Mahmúdom Abbásom. Kushner povedal Netanjahuovi, že prezident Trump je "veľmi odhodlaný" dosiahnuť dohodu, ktorá prinesie "prosperitu a mier všetkým ľuďom v tejto oblasti". Trump nastúpil do funkcie s nádejou na "definitívnu dohodu" medzi Izraelom a Palestínčanmi. Doteraz však v tomto smere nenastal žiadny zásadný prelom a palestínski predstavitelia už začali prejavovať nespokojnosť s nedostatkom pokroku.


Mesačný prach je pre ľudské bunky veľmi toxický

Vdýchnuť mesačný prach môže byť pre astronautov veľmi nebezpečné.

WASHINGTON. Hovorí sa, že vo vesmíre vás nikto nemôže počuť kýchať. Ale astronaut misie Apollo 17 Harrison Schitt si s kýchaním poriadne užil vo veliteľskom module Challenger, keď v roku 1972 navštívil Mesiac. Náhodou sa nadýchal mesačného prachu, ktorý aj spolu s veliteľom priniesol späť do obytného priestoru modulu po prechádzke na Mesiaci. Opísal to ako "mesačnú sennú nádchu". Slzili mu oči, pálilo ho v krku a neustále kýchal, napísal server LiveSicence. Nebol alergický na Mesiac. Vedci NASA už vedia, že mesačný prach - zvlášť tie najmenšie a najostrejšie častice - ohrozujú astronautov. Nedávna štúdia uverejnená v časopise GeoHealth presne ukazuje, aký nebezpečný môže byť na bunkovej úrovni - a výsledky sú rovnako zlovestné ako odvrátená strana Mesiaca. Pri laboratórnych testoch sa ukázalo, že až 90 percent pľúcnych a mozgových buniek dokáže zabiť jediná lyžička repliky mesačného prachu, ktorému boli vystavené. Častice prachu na Mesiaci sú najmä ostrejšie. Na rozdiel od Zeme prach nerozviruje vietor, a preto neeroduje. Jeho zrná, ktoré väčšinou pochádzajú z dopadu mikrometeoritov, zostávajú ostré a môžu sa zarezávať do pľúcnych buniek pri nádychu astronautov. Bez atmosféry, ktorá by Mesiac chránila pred neustálym bombardovaním slnečných vetrov a nimi prinášanými nabitými časticami, môže byť lunárna pôda elektrostaticky nabitá podobne ako staticky priliehajúca látka. "Tento náboj môže byť taký silný, že čiastočky pôdy sa vlastne vznášajú nad povrchom," uvádzajú autori štúdie. Preto ľahko môžu priľnúť ku skafandru a astronauti si ich prinesú do obytných priestorov. Keď sa uvoľnia, môžu poškodiť citlivé zariadenia, zaseknúť zipsy, ničiť oblečenie a ako to pocítil Schmitt, spôsobiť problémy ľudskému telu. Vedecký tím z newyorskej Stony Brook University vo výskume chcel zistiť, aký nebezpečný môže byť mesačný prach. Získať vzorku z Mesiaca je ťažké, použili preto náhradné zložky, podobné prachu nájdenému na rôznych miestach Mesiaca. Išlo o sopečný popol z Arizony, prach z lávy z Colorada a sklovitý a geológmi v laboratóriu vytvorený jemný prášok. Každú pôdnu vzorku vedci rozdelili do troch rôznych stupňov zrnitosti, z ktorých najmenší mal len niekoľko mikrometrov (menší než šírka vlasu) a človek ho môže ľahko vdýchnuť do pľúc. Potom ich priamo zmiešali s bunkami ľudských pľúc a s mozgovými bunkami myší. Každý typ pôdy spôsobil iný stupeň zániku buniek. Najsmrtonosnejšie účinky mala najjemnejšia vzorka, ktorá zabila 90 percent buniek. Bunky, ktoré neboli zničené, vykazovali poškodenia DNA, ktoré by mohli viesť k rakovine alebo k neurodegeneratívnym chorobám. "Pre budúcich výskumníkov bude evidentne nevyhnutné, aby sa vyhli vdýchnutiu mesačného prachu," napísal autori štúdie. NASA berie tento problém vážne a vyvíja niekoľko metód obmedzujúcich prach. Jednou je pokrývať citlivý povrch elektrodynamickým antiprachovým štítom, ktorý odpudzuje prach. Prvé laboratórne testy ukázali, že fungujú dobre a niektoré vzorky panelov testujú na Medzinárodnej vesmírnej stanici. Po ich vyhodnotení sa rozhodne, či a ako by sa dali zabudovať do skafandrov.


Cisár Naruhito zasadol na chryzantémový trón

V Tokiu sa konal obrad intronizácie nového, 126. japonského cisára.

Cisár Naruhito oficiálne zasadol na tzv. chryzantémový trón. Japonská vláda pri tejto príležitosti vyhlásila na 22. októbra mimoriadny štátny sviatok. Svoj deň zahájil v jednej z troch svätýň v areáli paláca, kde v bielych šatách oboznámil svojich cisárskych predkov o svojej intronizácii. Popri tom ho sledovali ďalší členovia cisárskej rodiny, ženy odeté v dlhých pastelových šatách a poprední politici. Medzi nimi nechýbal ani japonský premiér Šinzó Abe. Na ceremónii sa zúčastnili hostia z desiatok krajín sveta. Slovensko zastupovala prezidentka Zuzana Čaputová.


Rezort školstva dostal od Úradu pre verejné obstarávanie pokutu za informatizačný projekt

BRATISLAVA. Úrad pre verejné obstarávanie uložil rezortu školstva pokutu za porušenie zákona vo výške takmer 251-tisíc eur. Agentúru SITA o tom informovala hovorkyňa úradu Janka Zvončeková s tým, že ide o sankciu v rámci projektu Rozvoj informatizácie regionálneho školstva. Ministerstvo školstva, vedy, výskumu a športu musí uhradiť už druhú pokutu pri tomto projekte. Úrad pre verejné obstarávanie konštatoval porušenie zákona už v auguste minulého roka. Celkovo sankcie prekročili milión eur. „Úrad pre verejné obstarávanie uložil Ministerstvu školstva, vedy, výskumu a športu SR pokutu vo výške 250 899,07 eura za zákazku Pokračovanie poskytovania dátových služieb v rámci projektu Rozvoj informatizácie regionálneho školstva (Infovek 2) na dobu nevyhnutnú do doby implementácie zákazky EDUNET_SK. Rozhodnutie o pokute zo dňa 10. septembra tohto roka nadobudlo právoplatnosť vo štvrtok, 26. septembra. V tejto zákazke úrad uložil MŠ SR v poradí už druhú pokutu,“ informovala Zvončeková. V poradí druhú pokutu uložil úrad MŠ SR za to, že pokračuje v protiprávnom konaní, čo znamená, že využíva služby podľa zmluvy uzavretej v rozpore so zákonom o verejnom obstarávaní. Prvú pokutu z augusta minulého roka uložil úrad za to, že rezort školstva uzavrel zmluvu o poskytovaní verejných služieb so spoločnosťou Slovak Telekom, a. s., postupom priameho rokovacieho konania bez splnenia podmienok na jeho použitie. Zákazka na zabezpečenie centrálneho internetového pripojenia pre školy - Infovek 2 je predchodcom zákazky Edunet. Zákazka Edunet rovnako prešla posudzovaním kontrolórmi úradu, ktorí v konaní o námietkach rozhodli, aby ministerstvo školstva túto súťaž zrušilo. Úrad teda vyhovel námietke, ktorej podstatou bolo, že požiadavka na maximálne ceny nebola v súťažných podkladoch definovaná dostatočne zrozumiteľne. Ministerstvo školstva sa voči rozhodnutiu o zrušení súťaže Edunet odvolalo na Radu ÚVO. Tá konštatovala, že projekt je v poriadku a ministerstvo školstva môže s víťaznou spoločnosťou podpísať zmluvu. Predseda úradu Miroslav Hlivák nebol stotožnený s rozhodnutím Rady a ako predseda Rady ÚVO hlasoval proti takémuto právnemu názoru. „Keď sa prípad dostal na radu, stotožnil som sa s názorom prvostupňového rozhodnutia úradu, ktorý nariadil súťaž zrušiť. Rada je však kolektívny orgán a nadpolovičná väčšina členov rady, ktorí hlasujú podľa svojho svedomia a vedomia, rozhodla v súťaži pokračovať. Ja som vtedy pri hlasovaní bol proti takémuto rozhodnutiu.” pripomenul v stanovisku predseda úradu Miroslav Hlivák.


V Dúbravke sa môžu ľudia zapojiť do jarného upratovania

BRATISLAVA. V bratislavskej mestskej časti Dúbravka sa budú môcť ľudia zapojiť do jarného upratovania. Ako ďalej informovala hovorkyňa Dúbravky Lucia Marcinatová, dobrovoľníci sa môžu prihlásiť na miestnom úrade u Štefana Macejáka, na e-mailovej adrese macejak@dubravka.sk alebo na telefónnom čísle 0903 545 337. Akcia pod názvom Veľká dúbravská upratovačka sa uskutoční v sobotu 22. apríla. Podľa Marcinatovej mestská časť privíta na upratovanie samosprávy mladších i starších Dúbravčanov, rodiny, ale aj jednotlivcov. Prihlásení dobrovoľníci dostanú od mestskej časti vrecia a rukavice, vyzdvihnúť si ich budú môcť na miestnom úrade na Žatevnej 2 alebo v sobotu 22. apríla na vrátnici v Dome kultúry Dúbravka. Do jarného upratovania 22. apríla pri príležitosti Dňa Zeme sa obyvatelia Dúbravky zapojili aj v roku 2016. Okrem nich vtedy samosprávu čistili tiež starosta Dúbravky Martin Zaťovič, jeho zástupca Ľuboš Krajčír či úradníci miestneho úradu.


V Británii zmarili za posledné roky 13 teroristických útokov. Aj vďaka verejnosti

Teroristická hrozba pre Spojené kráľovstvo je v súčasnosti hodnotená ako závažná.

LONDÝN. Britské bezpečnostné sily zmarili za necelé štyri roky - od polovice roku 2013 - spolu 13 teroristických útokov v krajine, a to prevažne vďaka informáciám poskytnutým verejnosťou. V pondelok zverejnenom vyjadrení to uviedol šéf protiteroristických jednotiek londýnskej Metropolitnej polície Mark Rowley. Bezpečnostné a spravodajské služby v Británii vedú neustále súbežne viac než 500 vyšetrovaní, konštatoval Rowley v rozhovore pre miestne médiá s tým, že tamojšie orgány čelia "určitým veľkým operačným výzvam". Teroristická hrozba pre Spojené kráľovstvo je v súčasnosti hodnotená ako "závažná", čo znamená, že útok je "veľmi pravdepodobný", pripomenul. Rowley povedal, že vojenský úspech v boji proti džihádistickej organizácii Islamský štát (IS) v Iraku a Sýrii je "vítaný", no len sám o sebe "neodstráni teroristický problém". Al-Káida a odnože oboch uvedených skupín sú naďalej hrozbou, avšak v posledných mesiacoch sa pozornosť polície zamerala aj na "extrémne pravicové skupiny". Počet ľudí odchádzajúcich z Británie bojovať v radoch islamistických skupín klesol, uviedol policajný predstaviteľ. Predpokladá sa, že bojovať do Sýrie a Iraku odišlo z Británie okolo 800 osôb. Nie je známe, koľko z nich sa presne vrátilo domov, aj keď podľa niektorých expertov to môže byť polovica. Približne 50 z nich bolo zabitých. "Väčšina (našej práce) sú v skutočnosti ľudia v tejto krajine, ktorí sú zradikalizovaní," dodal Rowley. "Niekedy sú v kontakte s ľuďmi v zahraničí a chcú radikalizovať iných v tejto krajine a potenciálne vykonať útoky." Zameranie sa na domáci krajne pravicový extrémizmus nasleduje po vražde britskej poslankyne Jo Coxovej, ku ktorej došlo vlani v júni pred referendom o členstve Spojeného kráľovstva v Európskej únii, píše agentúra AP. Posledný útok islamistických teroristov v Británii sa odohral v máji 2013, keď britského vojaka Leeho Rigbyho zavraždili dvaja britskí konvertiti na islam, ktorí boli známi bezpečnostným službám pre svoje extrémistické názory.


Počítače českého ministerstva zahraničných vecí napadli hackeri

Hackeri, ktorí sa dostali k e-mailom pracovníkov českého ministerstva zahraničných vecí, mohli pochádzať z Ruska.

PRAHA. Hackeri, ktorí sa dostali k e-mailom pracovníkov českého ministerstva zahraničných vecí, mohli byť z Ruska. Naznačil to v utorok minister zahraničných vecí Lubomír Zaorálek (ČSSD). Zaorálek podľa spravodajského servera Novinky.cz oznámil, že útok sa stal už pred niekoľkými týždňami. Pracovná skupina teraz preveruje, k akým materiálom sa útočníci dostali. Napadli pritom desiatky schránok, vrátane ministrovej a jeho námestníkov. "Ten útok bol veľmi sofistikovaný. Takže musel byť podľa odborníkov vykonávaný nejakým zahraničným štátom," uviedol na tlačovej konferencii Zaorálek. Minister Zaorálek zároveň uviedol, že "spôsob, akým bol útok vykonaný, veľmi pripomína charakter útokov, ktoré boli vykonané na internetový systém Demokratickej strany v Spojených štátoch amerických." Americké tajné služby obviňujú z kybernetických útokov počas prezidentských volieb Rusko. Podľa nich útoky nariadil sám prezident Vladimir Putin. Útok sa podľa Zaorálka stal na začiatku januára, teda pred niekoľkými týždňami. Verejnosť o tom však neinformoval, pretože dúfal, že sa spoločne s odborníkmi dozvie, čo najviac informácií o páchateľovi, prípadne že sa im podarí celú vec zatiaľ vyriešiť.


Autosalón Paríž: Našou malou hviezdou sa stal Nissan Micra

Nová Micra vyzerá výborne a je na míle vzdialená od predchádzajúcej generácie.

Predchodca piatej generácie modelu Micra, koncept Nissan Sway, nám dával veľkú nádej. Zaujal dizajnom a úplne menil pohľad na malú Micru. Dynamickejší vzhľad spravil z pôvodne malého mestského auta naozaj príťažlivé vozidlo. Pri konceptoch však treba vždy krotiť emócie. Nebolo by to prvýkrát, aby automobilka v sériovom finále pokazila dobre rozbehnutý projekt. Nissan našťastie nevybočil z mantinelov, nastavených konceptom Sway. Z malej mestskej Micry tak spravil vozidlo, ktoré mu môže priniesť úspech. Japonský výrobca doteraz v Európe ťažil najmä z SUV vozidiel. O väčšinu zisku sa staral model Qashqai a výrazne mu pomáhal aj väčší X-trail. Segmentu vozidiel SUV sa naďalej darí a stále rastie. Ešte rýchlejšie však pribúda nová konkurencia. Aj preto Nissan súrne potreboval úspešné vozidlo mimo tohto segmentu. Všetko nasvedčuje tomu, že s novou Microu sa mu to podarilo. Zmena medzi štvrtou generáciou a jej nasledovníkom je zásadná. Môžeme hovoriť o malej revolúcii. Nová Micra bola vyvinutá nanovo, od podlahy. Využíva novú platformu a Japonci dbali pri jej návrhu špeciálne na požiadavky európskeho trhu. Chvália sa množstvom bezpečnostných prvkov a asistentov, ktoré bežne nenájdeme v tejto triede. To však na autosalóne tvrdia aj niektoré ďalšie automobilky. Micra na nás oveľa viac zapôsobila novým vzhľadom. Toto japonské auto sa začne predávať až niekedy v marci budúceho roka a na začiatku bude dostupné s trojicou motorov partnerskej značky Renault. Neskôr sa paleta agregátov rozšíri o ďalšie pohonné jednotky. Motor palivo objem (l) výkon (kW) trojvalec prepĺňaný turbom benzín 0,9 66 štvorvalec prepĺňaný turbom nafta 1,5 66 atmosférický trojvalec benzín 1,0 55


DOBRÉ RÁNODobré ráno: V Maďarsku a Poľsku sú voliči rozdelení na vidiek a mestá

Viktor Orbán nečakane v regionálnych voľbách prehral v Budapešti, aj v ďalších siedmich veľkých maďarských mestách. Korupčné škandály začínajú Fideszu škodiť a komentátori začínajú prvý raz písať, že Orbánova vláda nie je večná. Naopak v Poľsku má Právo a Spravodlivosť po víkende väčšinu a Kaczinsky môže byť spokojný. Čo sa deje v Poľsku a Maďarsku a dá sa hovoriť o porážke Orbána, alebo je to ešte priskoro? Zuzana Kovačič Hanzelová sa pýta redaktora zahraničného spravodajstva denníka SME Lukáša Onderčanina. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Rada prokurátorov vyzýva Dobroslava Trnku, aby si prerušil funkciu. Radu pobúrila nahrávka Denníka N o vzťahu bývalého generálneho prokurátora s Mariánom Kočnerom. K odchodu ho vyzvala aj Nadácia Zastavme korupciu. Súd nečakane odvolal súhlas so živým zvukovým prenosom z procesu falšovania zmeniek s Mariánom Kočnerom. Sudca Klemanič nevysvetlil prečo. Proces falšovania zmeniek televízie Markíza pokračuje už vo štvrtok. NAKA zadržala troch bývalých SIS-károv Pavla Forischa, Jána Feranca a Stanislava Žiarana. Podľa informácií televízie Markíza pre nedovolené ozbrojovanie a násilnú drogovú trestnú činnosť. Turecká armáda útočí na Kurdov v pohraničnom meste Ras al Ajn. Invázia Turecka pokračuje siedmy deň, krajiny európskej únie postupne zastavujú export zbraní do Turecka, a o uvalení sankcií začína hovoriť aj americký prezident Donald Trump. Aj keď najviac sa hovorí o znečisťovaní ovzdušia letmi a uhlíkovej stope, mali ste aj vy niekedy zlý pocit, keď ste vracali personálu tácku so smeťami po podpriemernom jedle počas letu? Priemerný pasažier lietadla vyprodukuje počas jediného letu takmer jeden a pol kila odpadu. Ročne lietadlá prepravia 4 miliardy ľudí, čo prináša miliardy kíl zbytočného plastu. Píše o tom The New York Times, ktoré predstavuje britský dizajn, kde by sa mohli využívať banánové listy. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Telesná výchova je podcast o svete športu aj pre nešportovcov. Vždy v piatok, so Samom Marecom a Mariánom Psárom. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Poslancov čaká debata o EÚ, výdavkoch na obranu, aj vyvlastňovaní pozemkov

BRATISLAVA. Správy týkajúce sa slovenského predsedníctva v Rade EÚ, nášho členstva v Únii a našich úloh v zahraničnej a európskej politike otvoria v utorok (16.5.) druhý rokovací týždeň 17. schôdze NR SR. Trojicu dokumentov poslancom predloží minister zahraničných vecí Miroslav Lajčák (Smer). Následne príde na rad návrh deklarácie od koaličných poslancov Martina Fedora (Most-Híd) a Martina Glváča (Smer), ktorou má parlament vyjadriť pripravenosť podporiť rozpočtové výdavky na obranu, tak aby do konca volebného obdobia v roku 2020 dosiahli 1,6 percenta hrubého domáceho produktu (HDP). Deklarácia hovorí aj o podpore plánov na modernizáciu a rozvoj bezpečnostného systému SR a Ozbrojených síl SR. NR SR by zároveň mala požiadať vládu, aby s parlamentom pravidelne konzultovala avizované plány rozvoja ozbrojených síl. Koaliční poslanci pripomínajú, že Slovensko sa rovnako ako spojenci v EÚ a NATO nachádza v čoraz menej predvídateľnom bezpečnostnom prostredí, ktoré si vyžaduje zvýšenú pozornosť všetkých bezpečnostných zložiek štátu. Poukazujú na nové hrozby, nárast extrémizmu či migračný tlak. Pripomínajú, že prvoradou úlohou štátu a jeho reprezentantov voči občanom je maximalizácia bezpečnosti. Na to podľa poslancov treba stabilné a predvídateľné výdavky na obranu. Politickú deklaráciu privítala aj opozičná SaS. Uvádza, že to bol pôvodne jej návrh. Výdavky na obranu sú podľa exministra obrany a podpredsedu strany Ľubomíra Galka dlhodobo nízke, čo znamená, že ozbrojené sily nie sú spôsobilé v plnej miere plniť si úlohy, ktoré od nich verejnosť očakáva. Na druhej strane liberáli považujú deklaráciu za nezáväzný prejav politickej vôle. "Preto v súlade s našimi predošlými vyhláseniami predložíme do NR SR aj návrh ústavného zákona, aby nárast výdavkov na obranu bol pre vládu záväzný," uviedol Galko. V utorok dopoludnia budú tiež poslanci hlasovať o tom, či sa do druhého čítania dostane novela umožňujúca vykonávať určité práce na pozemkoch pod budúcimi diaľnicami ešte pred ukončením vyvlastňovacieho procesu. O právnej norme z dielne rezortu dopravy rokuje parlament v zrýchlenom režime. Z celkovo 74-bodového programu musia poslanci otvoriť ešte 34 návrhov. V prevažnej miere ide o opozičnú legislatívu. Novelou zákona o geodézii a kartografii chcú liberáli z SaS zrušiť možnosť ukladania pokút za používanie iných ako štandardizovaných geografických názvov v médiách a v kartografických dielach. "Takéto pokutovanie médií či iných subjektov za používanie iných ako štandardizovaných geografických názvov nemá oporu v ústave a zasahuje do slobody prejavu a slobody šírenia informácií nad rámec vymedzený ústavou," vyhlásil poslanec Ondrej Dostál (SaS). Podľa jeho slov vymáhanie používania štandardizovaných geografických názvov prostredníctvom dozoru Úradu geodézie, kartografie a katastra SR (ÚGKK) a pokutovanie používania iných názvov nie je opatrením v demokratickej spoločnosti nevyhnutným. SaS svojím návrhom reaguje na informácie, že ÚGKK sa v marci obrátil na redakcie niektorých médií a upozornil ich na povinnosť používania štandardizovaných geografických názvov. "Je absurdné, aby úrad riešil, či sa v médiách používa termín Veľká Británia, resp. Británia alebo štandardizovaný názov Spojené kráľovstvo Veľkej Británie a Severného Írska. A je neprípustné a podľa môjho názoru aj protiústavné, aby v slobodnej spoločnosti mohli byť médiá za takúto vec pokutované až do výšky 3300 eur, resp. pri opakovanom porušení v lehote jedného roka až do výšky 6600 eur," odkázal Dostál. OĽaNO-NOVA zase predložilo zákon, ktorým chce zmeniť financovanie RTVS. Obyčajní totiž tvrdia, že nový generálny riaditeľ RTVS by sa mal ujať vedenia inštitúcie s definitívne ujasneným modelom jej financovania. Ich návrh presadzuje zrušenie koncesionárskych poplatkov, ako aj financovania cez zmluvu so štátom a zavádza financovanie cez presné percento z hrubého domáceho produktu.


Nová štátna inštitúcia pomôže chrániť pamiatky, tvrdí Laššáková

O vzniku novej organizácie rozhodne parlament na najbližšej schôdzi.

BRATISLAVA. Nová rozpočtová organizácia Štátne reštaurátorské a projekčné ateliéry, o ktorej vzniku budú na najbližšej schôdzi rozhodovať poslanci Národnej rady Slovenskej republiky, pomôže ochrane národných kultúrnych pamiatok a zbierkových predmetov. Tvrdí to ministerka kultúry Ľubica Laššáková. Návrh je reakciou na vlaňajšie rozhodnutie Ústavného súdu Slovenskej republiky, ktorým zakázal vykonávať reštaurátorské práce Pamiatkovému úradu Slovenskej republiky. Podľa ministerky kultúry tak „vzniklo riziko, že štát bude ukrátený o odborníkov na túto špecifickú činnosť“.„Nová organizácia sa bude podieľať na zabezpečení obnovy a kultúry národných pamiatok, najmä niektorých častí výstavby, reštaurátorských výskumov či predprojektovej prípravy,“ cituje tlačová správa Laššákovú. Vznik Štátnych reštaurátorských a projekčných ateliérov prinesie novela zákona o ochrane pamiatkového fondu. Parlament návrh poslancov za stranu Smer posunul do druhého čítania 18. októbra.Predkladatelia novely Ján Senko a Dušan Jarjabek (obaja Smer) hovoria, že v súčasnosti je veľké množstvo štátnych národných kultúrnych pamiatok v havarijnom stave. Zhoršujúci sa stav kultúrneho dedičstva preto nevyhnutne vyžaduje zásahy v podobe rekonštrukčných stavebných a reštaurátorských prác. Rozpočtová organizácia Štátne reštaurátorské a projekčné ateliéry prevezme podľa ministerstva časť úloh správcov národných kultúrnych pamiatok pri zabezpečení ich obnovy, najmä v prípravnej a projektovej fáze. Podobná inštitúcia už na Slovensku minulosti existovala, bol to Projektový ústav kultúry. V súčasnosti takáto organizácia pôsobí v susednej Českej republike. Štát zároveň podľa ministerstva zriadením Štátnych reštaurátorských a projekčných ateliérov „získa väčšiu kontrolu nad dodržiavaním kvality výkonu prác na národných kultúrnych pamiatkach a zbierkových predmetoch v jeho vlastníctve“. Ústavný súd Slovenskej republiky zakázal vykonávať reštaurátorské práce Pamiatkovému úradu Slovenskej republiky vlani. Na neverejnom zasadaní pléna minulý rok 19. septembra tak vyhovel návrhu skupiny 30 poslancov Národnej rady Slovenskej republiky podanému v roku 2016. Súd rozhodol, že napadnuté ustanovenia zákona o ochrane pamiatkového fondu, zákona o múzeách a galériách ako aj zákona o ochrane predmetov kultúrnej hodnoty a zákona o priestupkoch nie sú v súlade s ústavou. Poslanci tvrdili, že novelizácia zasiahla do právneho postavenia reštaurátorov v oblasti reštaurovania národných kultúrnych pamiatok a výtvarných zbierkových predmetov. Vážne narušila hospodársku súťaž na dvoch trhoch poskytovania reštaurátorských služieb. Zrušila totiž dovtedajšie výlučné oprávnenie reštaurátorov „vykonávať reštaurovanie v tejto oblasti a zverila oprávnenie vykonávať rovnakú podnikateľskú činnosť v reštaurovaní aj Pamiatkovému úradu Slovenskej republiky, ktorý je štátnym orgánom“. Parlament v roku 2015 novelizoval ustanovenia zákona o Komore reštaurátorov, zákona o ochrane pamiatkového fondu a zákona o múzeách a galériách tak, že od 1. januára 2016 reštaurovanie popri reštaurátoroch mohli vykonávať aj ďalšie subjekty. Jedným z týchto subjektov pritom je aj Pamiatkový úrad Slovenskej republiky, ktorý je štátnym orgánom. S novelou nesúhlasil ani vtedajší prezident Andrej Kiska. Okrem iného argumentoval tým, že upravené pravidlá vytvárajú „situáciu, že Pamiatkový úrad Slovenskej republiky nebude pri reštaurovaní len rozhodovať, ale aj sám seba kontrolovať“. Navrhoval preto vypustiť možnosť reštaurovania národných kultúrnych pamiatok a zbierkových predmetov pamiatkovým úradom. Novelu však parlament schválil aj napriek pripomienkam hlavy štátu.


SHMÚ varuje pred poľadovicou na východnom Slovensku

Meteorológovia v tejto súvislosti vydali výstrahu 1. stupňa.

BRATISLAVA. Na cestách viacerých okresov Prešovského a Košického kraja sa v noci na piatok (8.12.) a ráno môže vyskytnúť poľadovica. Informuje o tom Slovenský hydrometeorologický ústav (SHMÚ) na svojej webovej stránke. "Tvorba poľadovice predstavuje potenciálne nebezpečenstvo pre ľudské aktivity, ako sú doprava či pohyb osôb. Výskyt poľadovice je v danej ročnej dobe a oblasti bežný, ale môže spôsobiť škody menšieho rozsahu," uvádza SHMÚ. Meteorológovia v tejto súvislosti vydali výstrahu 1. stupňa s platnosťou od 00.00 h do 08.00 h.


Írskym reštauráciám chýba mäso pre protesty farmárov proti nízkym cenám

Reštaurácie v dôsledku protestov čelia nedostatku mäsa.

DUBLIN. Írske združenie reštaurácií vyzvalo farmárov, ktorí protestujú proti cenám hovädzieho mäsa, aby upustili od týchto akcií "v záujme štátu". Reštaurácie totiž v dôsledku protestov čelia nedostatku mäsa. Ak sa blokády čoskoro neskončia, reštaurácie nebudú mať už na budúci týždeň hovädzie mäso, keďže dodávky od distribútorov sú aktuálne "nulové", uviedlo združenie. A vzhľadom na to, že protesty a blokády pokračujú po celej krajine, priemysel spracovania mäsa sa v podstate zastavil. Minister poľnohospodárstva Michael Creed v utorok (17. 9.) večer varoval, že budúcnosť sektora hovädzieho mäsa "visí na vlásku".


Slovenky dlho bojovali o medaily, v štafete napokon skončili piate

ONLINE

Fotogaléria

Reakcie Sloveniek

Murínová (rozhovor)

Preteky štafiet žien na 4x6 km: PJONGČANG. Zlatými medailami sa na ZOH v Pjongčangu ovenčila štafeta biatlonistiek Bieloruska. Na 4x6 km trati Bielorusky v zložení Nadežda Skardinová, Iryna Kriuková, Dzinara Alimbekavová a Darja Domračevová zdolali Švédky o 10,7 sekundy a tretie Francúzky o 17,6. Slovenské biatlonistky Paulína Fialková, Anastasia Kuzminová, Terézia Poliaková a Ivona Fialková dobehli na 5. mieste (+38,4). V areáli Alpensia ženy zavŕšili svoj olympijský program tímovou súťažou. Na štart sa postavilo 18 štafiet, s číslom 17 štvorica Sloveniek. Pred štyrmi rokmi sa zo zlata radovali Ukrajinky a kvarteto SR na tieto preteky, keď zaostalo o celý okruh a do cieľa nedobelo, nemalo dobré spomienky. Vlaňajšie MS dopadli podstatne lepšie s 8. miestom. V prognózach sa najčastejšie v súvislosti s kandidátkami na zlato objavovali svetové šampiónky Nemky, túto sezónu v seriáli Svetového pohára jasne najlepšie. Okrem nich zvíťazili raz už len Francúzky. Slovenským biatlonistkám sa nedarilo, ani raz neskončili v najlepšej desiatke, no v areáli Alpensia chceli do nej preniknúť a naplniť minimálny cieľ. V pretekoch miešaných štafiet, ktoré boli na programe dva dni predtým, Slovensko pochovalo nádeje už na prvom úseku, kde štartovala P. Fialková. Rovnaký úsek jej patril aj v ženských štafetách s jasnou úlohou nestratiť kontakt s najlepšími a trojnásobnú medailistku v Pjongčangu Kuzminovú poslať vpred na poprednej priečke. P. Fialková (strelecká bilancia 0+1, 0+0) s jedným dobíjaním v úvodnej streľbe veľa nestratila a v hustom snežení, s vetrom a mrazom -3 sa veľmi rýchlo prepracovala vpred, 'stojku' zvládla perfektne a zaradila sa na 4. priečku. Z favoritiek zlyhala Nemka Preussová s trestným okruhom a hneď jej naskočilo minútové manko. Do druhého úseku P. Fialková so 6. najrýchlejším bežeckým časom poslala Kuzminovú (0+1, 1+3) na 3. priečke, 18,8 sekundy za prvým Talianskom, 12. boli Nemky (+1:00,6). Po 'ležke' už Kuzminová viedla 15,3 sekundy pred Nórkou Eckhoffovou, Talianka Wiererová až dvakrát musela krúžiť na trestnom okruhu a prepadla sa na 13. miesto. Streľba stojmo však bola obrovská lotéria, vietor sa zdvihol, bežecky najrýchlejšia Kuzminová sa snažila trpezlivo počkať, kým v nárazoch utíchne, no pri veľmi dlhom mierení až za 1:45,7 min musela ísť raz na trestný okruh. Z prvého miesta klesla na ôsme (+20,8), no napriek tomu veľa nestratila aj preto, že konkurencia sa tiež veľmi natrápila. Na tretí úsek Poliaková (0+1, 0+1) vybehla tretia, 16,1 s za vedúcimi Fínkami a 14,2 za Taliankami, riešiť zložitú situáciu museli neustále sa trápiace Nemky na 12. mieste (+1:34,8). Na strelnici vznikol veterný rébus, s ktorým si s jedným dobíjaním výborne poradila Poliaková spolu s Taliankou Gontierovou a ocitli sa na vedúcom poste. Po slabšom behu a opatrnej 'stojke' s jedným dobíjaním Poliaková opäť poskočila na 3. priečku (+14,0), na medzičase sa prvých šesť tiesnilo v rozpätí 30 sekúnd, pri odovzdávke s 1. Poľskom, 2. Francúzsko (+8,3), 3. Talianskom (+12,7), 4. Bieloruskom (+17,1)) a 5. Slovenskom (+19,0). Záverečný úsek priniesol dramatické predstavenie. I. Fialková (0+0, 0+2) si počínala strelecky suverénne, Bielorusky posunula po 'ležke' Domračevová na 1. miesto, po 'stojke' na ňom aj zostala s tesným náskokom 6,4 s pred Bescondovou a 10,9 pred Öbergovou. I. Fialková dobíjala dvakrát na štvrtý terč a patrilo jej piate miesto (+23,3). Vo finiši vládla Domračevová, ktorá si olympijskú zbierku medailí navýšila v kariére na 4-0-1 a Bielorusko sa tak radovalo z premiérového zlata v štafetách. Veľký výkon sprevádzal I. Fialkovú s konečným piatym miestom pre Slovensko.


Američania zlyhali. Môžete si nás podať, odkázal ich tréner

Beriem to na seba. Cítim zodpovednosť, vyhlásil tréner amerického výberu na Svetovom pohári John Tortorella.

TORONTO. Kanadským hokejistom stačil aj priemerný výkon, aby si poradili s Američanmi v zápase, v ktorom išlo ich súperom na Svetovom pohári o všetko, napísal rešpektovaný športový portál TSN. Keď v piatej minúte americký obranca Ryan McDonagh otvoril skóre, v Toronte sa črtala zaujímavá zápletka. Trvala iba osem minút. Presne toľko času uplynulo, kým Kanaďania otočili na 3:1 a odskočili Američanom. Tí sa k náporu nadýchli až za stavu 1:4 v poslednej tretine, ale s kanadským brankárom Careym Priceom hrali žŕdky a napokon inkasoval už len raz. Zatiaľ čo Kanaďania ľahkým krokom vykročili do semifinále, Američania s ťažkými hlavami opustia noblesný turnaj v torontskom Air Canada Centre po štvrtkovom dueli s Čechmi. "Mali sme dobrý začiatok, ale potom sme súperovi pustili niekoľko pukov zadarmo a Kanaďania to využili. Sme z toho frustrovaní. Sklamali sme veľa ľudí a beriem to na seba. Cítim zodpovednosť," vyhlásil tréner amerického výberu John Tortorella. Smerom k médiám chlapsky odkázal: "Môžete si podať hráčov na našej súpiske. Sú tam mená s obrovskými hokejovými zručnosťami a aj tak to v ofenzíve nestačilo," dodal Tortorella. Denník USA Today pripomína, že Američanom to na podujatiach so zastúpením najlepších svetových hráčov v ofenzíve už nejaký čas škrípe. Na olympijskom turnaji v Soči 2014 v semifinále nedali gól Kanaďanom a v zápase o tretie miesto Fínom. Teraz v Toronte vyšli strelecky naprázdno proti Európanom a dva góly v derby s Kanaďanmi už nič nezachránili. "Je to naozaj frustrujúce, že sme nevyužili šancu na pokračovanie v turnaji. Stačí jedna chyba, prípadne ďalšia - a je po turnaji. Je to také, aké to je," skonštatoval útočník Patrick Kane. Práve od kanoniera Chicaga sa očakával výrazný bodový prínos pre mužstvo, keďže má za sebou životnú sezónu v NHL so 106 bodmi a troma individuálnymi trofejami. Lenže svoje nesporné kvality nepreukázal. V dvoch zápasoch síce predviedol dovedna osem striel na bránku, ale bez gólového efektu. Celkovo prispel len jednou asistenciou. "Byť z turnaja von po dvoch zápasoch je extrémne smutné. Sklamali sme svoju krajinu, ale aj sami seba. Ktovie, koľko šancí ešte na takej úrovni dostaneme, aby sme presvedčili," cituje USA Today obrancu Ryana Sutera. Zámorské médiá pripomínajú, že od roku 1996 a triumfu Američanov na vtedajšom Svetovom pohári sa zo siedmich súbojov Kanady a USA na vrcholnej úrovni s najlepšími hráčmi tešili až šesťkrát z víťazstva Kanaďania.  Utorňajší výsledok 2:4 znamená, že hokejisti USA budú chýbať vo vyraďovacej časti na takýchto turnajoch prvýkrát od Kanadského pohára 1987. Podľa TSN to indikuje nesprávny smer pre americký hokej. "Sami sme si to spôsobili. Povolili sme súperom v dvoch zápasoch niekoľko jednoduchých gólov a to si v takom krátkom formáte turnaja nemôžeme dovoliť," pripomenul jeden z dôvodov neúspechu kouč Tortorella. V americkom tíme sa v Toronte nepredstavili útočníci Phil Kessel, Tyler Johnson, Kyle Okposo či ofenzívny obranca Justin Faulk, ale obranca Ryan Suter si nemyslí, že problém bol vo výbere hráčov. "Mám plný rešpekt voči Deanovi Lombardimu a jeho pomocníkom Paulovi Holmgrenovi a Brianovi Burkovi. Oni dali do toho veľa úsilia, aby zostavili správne mužstvo. Pravda je taká, že my sme ich sklamali a nesplatili im dôveru," vravel sebakriticky Suter. "Nezamýšľajme sa nad tým, či v tejto zostave niekto chýbal alebo nie. Berme to tak, že sme neuspeli tí, ktorí sme tu boli. Mali sme pred sebou cieľ a ten sme nesplnili. Neboli sme dostatočne dobrí, aby sme postúpili," jednoducho pomenoval veci americký kapitán Joe Pavelski.


Ľudia ho za to kritizujú. Neymar odmietol podať ruku 18-ročnému súperovi

Liga majstrov - utorok

Génius Messi

Debakel Chelsea

Incident s Mbappém

Pogba sa zranil

Neymara kritizujú

Najdrahší hráč histórie pobúril fanúšikov.

BRATISLAVA. Má povesť hráča, ktorý padá k zemi veľmi často. Aj po súbojoch, pri ktorých sa ho hráči nedotknú. Rozhodcovia si preto dávajú na sporné situácie, v ktorých sa ocitá brazílsky futbalista Neymar, veľký pozor. Podobný moment sa stal v 76. minúte stretnutia Ligy majstrov medzi Celticom Glasgow a Parížom Saint-Germain. Neymar po jednom zo súbojov spadol a vehementne si pýtal odpískanie faulu. Rozhodca však ukázal, že situácia bola v poriadku. Brazílčan následne zúril, gestami ukazoval nespokojnosť. Za svoju reakciu dostal žltú kartu. Celá situácia pobavila domáceho Anthonyho Ralstona. Osemnásťročný mladík sa smial súperovi do tváre. Neymar reagoval tým, že sa pozrel na výsledkovú tabuľu a obrancovi ukázal tri prsty, ktorými mu pripomenul stav stretnutia. PSG napokon vyhralo vysoko 5:0 a medzi strelcami gólov bol aj najdrahší hráč histórie Neymar, ktorý prišiel do francúzskeho klubu počas leta z FC Barcelona za 222 miliónov eur. Strelený gól a vysoké víťazstvo sa však po zápase neprejavilo na jeho pohode. Keď mu Ralston prišiel podať ruku, Neymar zdvorilé gesto odmietol. Namiesto toho súperovi niečo vravel, pričom si rukou zakrýval ústa, aby kamery jeho slová nemohli identifikovať. Napokon na Ralstona žmurkol a vyzýval ho k slovnej potýčke. Celú situáciu upokojil až Neymarov spoluhráč Marco Verratti, ktorý s mladíkom odkráčal preč. Neymar si za svoju reakciu vyslúžil na sociálnych sieťach veľkú kritiku.


Mala zobák a žiadny pancier. Objavili fosíliu zvláštnej korytnačky

BRATISLAVA. Korytnačky dnes ľahko odlíšite vďaka ich dvom hlavným črtám. Majú pancier, ktorý chráni ich telo, a skostnatený, no bezzubý zobák. V Číne teraz vedci objavili fosíliu korytnačky, ktorá síce mala zobák, no typický pancier jej chýbal. Nález, ktorý pomáha odhaliť tajomstvá korytnačej evolúcie, uverejnili minulý týždeň vo vedeckom časopise Nature. "Toto stvorenie bolo dlhé 1,8 metra, malo zvláštne ploché telo, dlhý chvost a predná časť jeho čeľustí sa vyvinula do zvláštneho zobáka," vysvetľuje v tlačovej správe Fieldovho múzea v Chicagu autor štúdie a paleontológ Olivier Rieppel. "Zviera zrejme žilo v plytkých vodách a potravu hľadalo v bahne." Žilo pred 228 miliónmi rokov. Korytnačka dostala meno eorhynchochelys sinensis - kde eorhynchochelys znamená "prvá korytnačka so zobákom" a sinensis znamená "z Číny". Vedci už v minulosti objavili pozostatky dávnych korytnačiek, no tie nemali zobák, zato mali čiastočný pancier. Eorhynchochelys svojím zobákom pomáha vyriešiť dlhoročný problém pôvodu korytnačiek. Fakt, že korytnačka eorhynchochelys mala zobák skôr než ostatné dávne korytnačky, je dôkazom mozaikovej evolúcie. Tento typ evolúcie hovorí, že vlastnosti sa môžu vyvíjať nezávisle od seba, rôzne rýchlo a nie každý dávny druh musí mať všetky vlastnosti naraz. Niektoré korytnačky teda mali čiastočný pancier, niektoré mali zobák. Neskôr sa genetické mutácie zodpovedné za tieto črty vyskytli u toho istého zvieraťa. "(Tento nález) nám ukazuje, že evolúcia korytnačiek nebola priamočiarym hromadením jedinečných čŕt. Bola to séria zložitejších udalostí, ktoré sa nám len teraz začínajú odkrývať," dodáva ďalší autor štúdie Nick Fraser. Vedcom sa tiež vďaka fosílii podarilo určiť, či korytnačky patria k praplazom, alebo diapsidným plazom, ku ktorým patria všetky žijúce plazy. Diapsidné plazy mali v začiatkoch evolúcie dve diery na bokoch lebky. Praplazy (nazývané aj anapsidy) tieto otvory nemali. Korytnačky zaraďovali skôr k anapsidom, no lebka eorhynchochelys naznačuje, že patrí k plazom s otvormi v hlave. "Vďaka jej diapsidnej lebke vieme, že korytnačky nie sú príbuzné skorým praplazom, ale sú blízke evolučne viac rozvinutým diapsidným plazom. Je to skalopevné, debata skončila," dodal Rieppel. DOI: 10.1038/s41586-018-0419-1


Populácia v Únii mierne vzrástla, vďaka migrácii

Počet obyvateľov Európskej únie v porovnaní s koncom roka 2017 stúpol o viac ako milión.

BRUSEL. Počet obyvateľov Európskej únie sa k 1. januáru 2018 odhadoval na 512,6 milióna. Ide o mierny nárast (o 1,1 milióna) v porovnaní so stavom k 1. januáru 2017. Uviedol v utorok Eurostat, štatistický úrad Európskej únie, pri príležitosti stredajšieho Svetového dňa obyvateľstva. Podľa Eurostatu bolo v roku 2017 v Európskej únii zaznamenaných viac úmrtí (5,3 milióna) ako pôrodov (5,1 milióna), takže prirodzený populačný prírastok bol negatívny. Zaznamenaný nárast populácie bol spôsobený čistou migráciou. Začiatkom roka 2018 bolo najľudnatejšou krajinou Únie Nemecko (82,9 milióna obyvateľov, čiže 16,2 percenta celkovej populácie Únie). Na druhom mieste figurovalo Francúzsko (67,2 miliónov; 13,1 percenta), na treťom Spojené kráľovstvo (66,2; 12,9 percenta), potom nasledovali Taliansko, Španielsko a Poľsko. Slovensko sa ocitlo pod hranicou priemeru EÚ, ktorý znamená ročný nárast o 2,1 človeka na 1000 obyvateľov voči stavu z predošlého roka. K 1. januáru 2018 mala Slovenská republika 5,443 milióna obyvateľov, kým pred rokom to bolo 5,435 milióna. Celkový podiel Slovákov na počte obyvateľstva Únie je 1,1 percenta. V roku 2017 sa v Slovenskej republike narodilo okolo 58-tisíc a zomrelo 53.900 obyvateľov. Vlani došlo k čistému nárastu populácie v 19 členských štátoch EÚ, v deviatich krajinách bol vývoj opačný. Najväčší relatívny nárast bol zaznamenaný na Malte (3,29 percenta), v Luxembursku (1,9 percenta), vo Švédsku (1,24 percenta), Írsku (1,12 percenta) a na Cypre (1,1 percenta). Najväčší pokles populácie zaznamenali Litva (-1,38 %), Chorvátsko (-1,18 percenta), Lotyšsko (-0,81 percenta), Bulharsko (-0,73 percenta) a Rumunsko (-0,62 percenta). V roku 2017 sa v EÚ celkovo narodilo 5,1 milióna detí, takmer o 90-tisíc menej ako v predchádzajúcom roku. Najvyššia miera pôrodnosti bola zaznamenaná v Írsku, vo Švédsku, v Británii a vo Francúzsku. Najmenej detí sa vlani narodilo v južných členských štátoch EÚ: v Taliansku, Grécku, Portugalsku, Španielsku, Chorvátsku a Bulharsku.


AKTUALIZOVANÉMatovič prestáva chodiť na schôdze parlamentu, dôvodom má byť Danko

Igor Matovič prezradil, že sa mu vyhrážali.

BRATISLAVA. Igor Matovič už nebude sedieť v poslaneckých laviciach. Mandátu poslanca sa však nevzdáva. Informoval o tom sám Matovič na pondelkovej tlačovej konferencii. Na tlačovej besede hovoril o vyhrážkach, ktoré dostával on aj jeho rodina. Okrem iného zmienil aj obálku, v ktorej mu prišli dve nábojnice. Podľa jeho slov vyšetrovanie ukázalo, že odosielateľom bol muž z Revúcej, ktorý je známym rodiny šéfa parlamentu z SNS Andreja Danka. Matovič taktiež prezradil, že minulý týždeň sa mu vyhrážal neznámy muž. Matovič podľa vlastných slov venčil psa, keď k nemu pristúpil muž s tým, že mu chce podať ruku. Napokon mu ale mal povedať, že ak neodíde z politiky,„nájde pre neho vlak.“ Niekoľkokrát počas vystúpenia naznačil, že za týmito vecami vidí Danka. Ani jeden dôkaz však neukázal, vychádza skôr zo svojho pocitu. „Toto vystúpenie nemá zmysel komentovať,“ odkázala hovorkyňa predsedu parlamentu Zuzana Čižmáriková. Počas svojho prejavu Matovič pripomenul aj razie v jeho rodinnej firme ako formu nátlaku „zvonka“. Premiér Robert Fico ho ešte pred minuloročnými voľbami obvinil z daňových podvodov, operoval pritom s informáciami, ktoré podliehajú daňovému tajomstvu. Koncom apríla tohto roka zasa zo spáchania daňových podvodov obvinili Matoviča poslanci SMER-u Richard Raši a Dušan Jarjabek. Šéf Obyčajných ľudí tlačovú konferenciu zvolal narýchlo bez toho, aby sa poradil so svojimi kolegami. Jozef Viskupič z OĽaNO hovorí, že v poslaneckom klube to nepreberali. „Je to jeho osobné rozhodnutie. Vnímam dlhodobejšie, že sa urobil nechutný hon na Igora Matoviča, a predpokladám, že toto je aj dôsledkom toho. Ja s týmto rozhodnutím asi nič neurobím. Aj v duchu toho, že mu otvárajú listy a politickí oponenti proti nemu využívajú orgány činné v trestnom konaní, to vnímam ako istú formu protestu,“ povedal Viskupič. On už veľakrát klamal, je ťažké povedať, čo je pravda a čo nie. Za šéfom hnutia stojí aj poslankyňa Veronika Remišová, ktorá tvrdí, že niektorí predstavitelia vládnej koalície zneužívajú políciu, aby nelegálne získané informácie od štátnych inštitúcií využívali na diskreditáciu a šikanovanie Igora Matoviča. „Vadí im, že niekto poukazuje na korupciu a zlyhania vlády, a preto ho chcú takýmto spôsobom zlomiť,“ tvrdí Remišová. „To, čo zažíval on od parlamentu a niektorých kolegov, čo sa mu začalo v živote diať, mu asi nikto nezávidí. Z ľudského pohľadu je to rozhodnutie pochopiteľné,“ hodnotí Matovičovo rozhodnutie jeho kolegyňa z klubu OĽaNO Erika Jurinová. Keďže Matovič už neplánuje vstúpiť do rokovacej sály, v praxi to znamená, že opozícia bude mať o jedného poslanca menej. Za nechodenie na schôdze mu môže vedenie parlamentu siahnuť na plat, no mandát mu za to zobrať nemôže. „On už veľakrát klamal, je ťažké povedať, čo je pravda a čo nie. Ak by to bola pravda, nemal by byť zbabelec. Viem, čo to bolo, keď sa mne vyhrážala mafia, necúvol som, a v úvodzovkách sa nám podarilo zvíťaziť," komentuje Matovičovo rozhodnutie podpredseda parlamentu Béla Bugár (Most - Híd). Igor Matovič je pod tlakom už dlhší čas. Ešte vlani mu parlamentný výbor pre nezlučiteľnosť funkcií odhlasoval pokutu 12-tisíc eur za porušenie pravidiel, keď si už po druhý raz počas svojej poslaneckej kariéry nepozastavil živnosť. Zároveň v marci tohto roka výbor odobril aj hlasovanie o tom, či Matovičovi vezmú mandát. Na to, aby ho definitívne vylúčili z parlamentu, je potrebných 90 hlasov. O zbavení mandátu by sa malo pravdepodobne hlasovať na júnovej schôdzi.


India oznámila prvé tri prípady nakazenia vírusom zika

NAÍ DILLÍ. India v nedeľu oznámila svoje prvé tri prípady nakazenia vírusom zika. Medzi nakazenými boli aj dve ženy, ktoré medzičasom porodili zdravé deti, informovala agentúra AP. Ministerstvo zdravotníctva indického štátu Gudžarát prostredníctvom svojho vyhlásenia spresnilo, že infikované osoby sa vyliečili a niet dôvodu na paniku. Svetová zdravotnícka organizácia (WHO) tento piatok informovala, že India tieto prípady nákazy vírusom zika oznámila v polovici mája s tým, že boli zistené pri rutinných krvných testoch v nemocnici v hlavnom meste štátu Gudžarát, Ahmadabáde. Prvé dva prípady boli zistené vlani v novembri, tretí v januári tohto roku. Indické úrady spresnili, že žiadna z nakazených osôb nevycestovala do zahraničia, takže vírusom sa museli nakaziť v mieste bydliska v Indii. Vírus zika bol identifikovaný už v roku 1947 a nebol považovaný za vážne ohrozenie verejného zdravia, kým v roku 2015 v Brazílii nedošlo k prudkému nárastu počtu prípadov nakazených zikou a spojených s vážnymi vývojovými poruchami u nenarodených detí. U väčšiny ľudí nakazených zikou sa nikdy nevyvinú žiadne príznaky, avšak infikovanie tehotných žien bolo spojené s vývojovými poruchami novorodencov, najmä mikrocefáliou.


Americký vojak zahynul pri havárii vrtuľníka v Afganistane

Podľa vyhlásenia misie NATO nebol pád dôsledkom bojovej činnosti protivníka.

KÁBUL. Jeden americký vojak zahynul a ďalší šiesti trpeli zranenia pri havárii vrtuľníka, ku ktorej došlo v sobotu v provincii Lógar na juhovýchode Afganistanu. Informovala o tom agentúra DPA s odvolaním sa na vyhlásenie misie NATO Rozhodná podpora. Podľa vyhlásenia misie NATO nebol pád vrtuľníka, ku ktorému došlo v okrese Charvár, "dôsledkom bojovej činnosti protivníka". USA majú v Afganistane v rámci misie NATO s názvom Rozhodná podpora (Resolute Support) inštruktorov, ktorí pomáhajú pri výcviku tamojších bezpečnostných zložiek, ako aj príslušníkov špeciálnych jednotiek. Okrem toho nezávisle od NATO podnikajú nálety v rámci operácie Freedom Sentinel.


Britské nemocnice rušia desaťtisíce operácií, nestíhajú

Za situáciu sa pacientom verejne ospravedlnil aj britský minister zdravotníctva.

LONDÝN. V Británii v stredu tamojšie nemocnice zrušili až približne 55-tisíc operácií. Nemocnice radia pacientom po celom Spojenom kráľovstve, aby na pohotovostné oddelenia prichádzali len v naliehavých prípadoch, píše internetový portál televízie Sky News. V dôsledku extrémneho návalu pacientov na pohotovostných oddeleniach počas sviatkov a v posviatočnom období tamojšia Národná zdravotná služba (NHS) nemocniciam v Anglicku odporučila, aby zrušili všetky menej naliehavé plánované operácie aspoň do konca januára. Mnohé nemocnice sú preplnené, pacienti sú ošetrovaní na chodbách a čakanie sa predlžuje. Britský minister zdravotníctva Jeremy Hunt sa podľa BBC desaťtisícom pacientom aj verejne ospravedlnil. Londýnski lekári pre Sky News popísali komplikovanú situáciu a potvrdili, že takmer všetky nemocnice na juhovýchode tohto mesta sú preplnené. Na pohotovostné oddelenia vozidlá zdravotnej služby stále privážajú pacientov, ktorých však lekári nemôžu prijať. Nemocnice už ďalej nie sú schopné vytvárať dočasné oddelenia, keďže už nemajú náhradné lôžka, na ktoré by pacientov uložili. Predstavitelia opozičnej Labouristickej strany vzhľadom na aktuálnu situáciu kritizovali tamojšieho ministra zdravotníctva Jeremyho Hunta za nedostatočné financovanie NHS a vyzvali ho, aby sa neskrýval. Vyskytli sa aj obavy z nárastu prípadov nakazenia vírusom chrípky, najmä jeho austrálsko-ázijským kmeňom, s ktorým sa už spájajú úmrtia v Írsku.


Na pôde ministerstva kultúry diskutujú experti o oživovaní hradov

Stretnutie je venované aktivitám štátu a dobrovoľníkov pri obnove hradov alebo ich ruín.

BRATISLAVA. Oživovanie hradov je názov odbornej medzinárodnej konferencie a výstavy, ktorá sa dnes začala v Dvorane Ministerstva kultúry (MK) SR v Bratislave. Dvojdňové stretnutie ľudí zapojených do obnovy hradov zo Slovenska, Česka, Maďarska, Poľska, Rakúska a Nemecka je venované aktivitám štátu a dobrovoľníkov pri obnove hradov alebo ich ruín najmä na Slovensku. Odznejú však aj príspevky, ktoré priblížia princípy ich obnovy a ochrany v okolitých štátoch. Ako v úvode konferencie upozornila riaditeľka odboru ochrany pamiatkového fondu zo sekcie kultúrneho dedičstva MK SR Zuzana Ondrejková, na Slovensku existuje viac ako 300 hradov a 109 z nich sú národné kultúrne pamiatky. Z vyše 90 percent hradov zostalo iba torzo. Podľa Ondrejkovej, ktorá je zároveň národným koordinátorom Európskeho roka kultúrneho dedičstva 2018, je 56 hradov obnovených, pričom na väčšine z nich sa pracuje v súčasnosti. Práve na aktuálne projekty obnovy hradov poukazuje konferencia Oživovanie hradov, ktorú ministerstvo kultúry organizuje z príležitosti Európskeho roka kultúrneho dedičstva 2018. Sumarizuje doterajšie výsledky a skúsenosti pri obnove hradov, hradných zrúcanín i areálov za 15 rokov práce dobrovoľníckych združení a šesť rokov existencie spoločného projektu ministerstva kultúry a ministerstva práce, sociálnych vecí a rodiny na obnovu hradov s pomocou nezamestnaných. Národný projekt Zapojenie nezamestnaných do obnovy kultúrneho dedičstva existuje od roku 2011. Má za sebou dve úspešné programovacie obdobia, počas ktorých sa rozbehla obnova vyše 40 hradov a ich ruín a tento rok sa pripravuje tretie obdobie projektu. Prvými dvoma podporenými projektmi boli hrad Šariš a hrad Uhrovec. V rámci dotačného systému MK SR žiadatelia o podporu obnovy takých objektov dostali spolu 4 236 826 eur. Prácu týmto spôsobom dostalo približne tisíc nezamestnaných. Ako na konferencii upozornila generálna riaditeľka Pamiatkového úradu Katarína Kosová, projekt má veľký prínos aj pre nezamestnaných, mnohým z nich sa totiž prácou na hradoch vracia dôstojný život. "Máme byť hrdí na tento projekt," zdôraznila Kosová, podľa ktorej má projekt zapojenia nezamestnaných do obnovy chátrajúcich pamiatok "exportnú silu", prináša metódy, ako pracovať s nezamestnanými. „Keďže dnes a denne čelíme mnohým informáciám o silnej migračnej vlne, o veľkej mladej sile, ktorá prichádza do Európy, tak možno aj toto bude cesta, ktorou by sme mohli ukázať, ako týchto ľudí nejakým spôsobom integrovať, zapojiť, oboznámiť ich s našou kultúrou a nakoniec im vytvoriť aj novú šancu pre život,“ povedala k téme pre agentúru SITA šéfka Pamiatkového úradu SR. Kosová považuje obnovu hradov s pomocou nezamestnaných a občianskych združení za veľmi prínosnú aj preto, lebo zapája aj širšiu verejnosť. „Je to forma pestovania vzťahu k vlastnému kultúrnemu dedičstvu,“ konštatovala ďalej pre SITA.


Investorom v eurozóne aj v Nemecku sa zlepšila nálada

Hodnota indexu dosiahla najvyššiu úroveň od júna 2007, prekonala aj odhady ekonómov.

FRANKFURT NAD MOHANOM. Investorom v eurozóne sa tento mesiac zlepšila nálada a ich dôvera v ekonomiku regiónu vzrástla na najvyššiu úroveň za celú dekádu. Vyplýva to z najnovšieho prieskumu inštitútu Sentix. Podľa prieskumu index dôvery, ktorý odráža náladu investorov v 19 štátoch menovej únie, v júni 2017 vzrástol na 28,4 bodu z 27,4 bodu v máji. Hodnota indexu dosiahla najvyššiu úroveň od júna 2007 a prekonala aj odhady ekonómov, ktorí počítali s jeho stagnáciou. Anketa ukázala, že aj čiastkový index súčasných podmienok v ekonomike sa v júni zvýšil na 36 bodov z 34,5 bodu a je najvyšší od januára 2008. A zároveň, subindex očakávaní investorov v eurozóne tento mesiac vzrástol na 22-mesačné maximum 21 bodov z májových 20,5 bodu. Sentix na základe týchto výsledkov skonštatoval, že hospodársky rast eurozóny zostáva silný. Inštitút zverejnil aj výsledky prieskumu z Nemecka, ktoré je najväčšou ekonomikou eurozóny. Tie odhalili, že dôvera nemeckých investorov v júni vzrástla na 39,2 z 36,9 bodu v predchádzajúcom mesiaci.


Saudská Arábia oznámila vymenovanie novej veľvyslankyne v USA

Princezná Rímá bint Bandar bin Sultán žila a študovala v Spojených štátoch.

RIJÁD. Saudská Arábia posiela do Spojených štátov po prvý raz veľvyslankyňu. Vyplýva to z oznámenia kráľovského dvora v Rijáde, ktoré v noci na nedeľu zverejnila oficiálna tlačová agentúra SPA. V čase narušených vzťahov medzi oboma krajinami v súvislosti s vlaňajšou vraždou novinára Džamála Chášukdžího na saudskoarabskom konzuláte v Istanbule stiahol Rijád z postu veľvyslanca v USA jedného zo synov kráľa Salmána. Informácie priniesli agentúry DPA a AP. Princezná Rímá bint Bandar bin Sultán žila a študovala v Spojených štátoch ako dcéra bývalého dlhoročného veľvyslanca vo Washingtone, ktorý neskôr pôsobil aj ako šéf spravodajskej služby Saudskej Arábie. Princeznú, ktorá je v kráľovstve známa filantropickou prácou, zaradil časopis Forbes vo svojej verzii pre Blízky východ na 16. miesto zoznamu 200 najvplyvnejších žien arabského sveta, uviedla agentúra SPA. Jej predchodca Chálid bin Salmán, mladší brat korunného princa Muhammada bin Salmána, prevezme v Rijáde funkciu námestníka ministra obrany. Obaja princovia boli po vražde Chášukdžího terčom kritiky. Noviny Washington Post, do ktorých Chášukdží prispieval, zverejnili v novembri s odvolaním sa na nemenované zdroje správu o tom, že americké spravodajské služby preskúmali telefonát princa Chálida s týmto novinárom. Údajne v ňom Chášukdžímu povedal, že môže bez obáv o svoju bezpečnosť navštíviť istanbulský konzulát, aby si tam prevzal dokumenty potrebné na sobáš. Podľa Washington Post nebolo známe, či veľvyslanec vedel o plánovaní Chášukdžího vraždy, aj keď žurnalistovi telefonoval na pokyn korunného princa. Saudskoarabská ambasáda vo Washingtone poprela, že by k takémuto telefonátu došlo.


Slováci majú smolu. Na olympiáde chcú najnovšie zrušiť aj Tóthovu disciplínu

Po štvorkajaku a deblkanoistoch nemusí svoju medailu na OH obhajovať ani Matej Tóth.

LONDÝN, BRATISLAVA. Rada Medzinárodnej asociácie atletických federácií (IAAF) bude na zasadnutí v Londýne 12. a 13. apríla rokovať o vyradení chôdze na 50 kilometrov z programu olympijských hier a majstrovstiev sveta. Zarážajúce je, že nik z nás, ani predseda komisie, nemal o chystanej zmene informácie, a pritom reforma IAAF je založená práve na posilnení hlasu atlétov. Zároveň bude rokovať aj o predĺžení chodeckých súťaží na 20 kilometrov na polmaratónsku vzdialenosť 21,1 kilometra. Zmeny by mali začať platiť už v roku 2018. Informuje o tom sobotné vydanie denníka Šport. V praxi by to znamenalo, že olympijský víťaz z Ria Matej Tóth by na najbližších hrách v Tokiu 2020 nemohol obhajovať svoje zlato. Podľa Športu chodci organizujú celosvetovú petíciu za záchranu päťdesiatky, ktorú podpísalo takmer 3000 signatárov vrátane viac ako 60 špičkových chodcov na čele s poslednými dvoma olympijskými víťazmi na 50 kilometrov Austrálčanom Jaredom Tallentom a Matejom Tóthom. Tridsaťštyriročný banskobystrický chodec reagoval na správy o úvahách IAAF vynechať jeho hlavnú disciplínu z programu OH a MS nasledovne: „Keď som sa o návrhu vyradiť päťdesiatku z programu OH dozvedel, ostal som v šoku. Prvé šumy sa objavili len pred týždňom." Tótha prekvapila najmä rýchlosť, s akou sa ide rozhodovať o "takejto veľmi dôležitej veci". "Zrušiť jednu disciplínu počas olympijského cyklu by bolo veľmi nešťastné. Momentálne sa snažíme utvoriť tlak na radu IAAF, komunikovať s ňou a poskytnúť argumenty, aby na budúci týždeň nezrušili vyše 80-ročnú tradíciu.“ Matej Tóth sa do záchrany päťdesiatky pustil aj z titulu svojej pozície člena komisie športovcov IAAF. „Zarážajúce je, že nik z nás, ani predseda komisie, nemal o chystanej zmene informácie, a pritom reforma IAAF je založená práve na posilnení hlasu atlétov,“ citoval Mateja Tótha denník Šport. „Hrozba zrušenia päťdesiatky existuje, ale urobím všetko pre to, aby po rokovaní rady IAAF 13. apríla mohla nerušene pokračovať moja príprava smerujúca nielen k obhajobe titulu majstra sveta v Londýne, ale aj olympijského víťazstva v Tokiu 2020.“ Tóth nemusí byť jediným slovenským športovcom, ktorý môže stratiť šancu na obhajobu olympijskej medaily. Svetová kanoistická federácia (ICF) chystá zmenu, podľa ktorej by z olympijského programu vypadlo deblkanoe na divokej vode. V ňom na OH v Riu triumfovali bratranci Škantárovci, veľké úspechy v tejto disciplíne na olympijských tratiach zažili aj bratia Hochschornerovci. Taktiež slovenský štvorkajak nemusí obhajovať striebornú olympijskú medailu z Ria. Tisícmetrovú trať, v ktorej cenný kov získali, mali vymeniť za päťstometrovú. "Ťažko sa k tomu vyjadriť... A ťažko sa toleruje, keď sa človek dozvie, že disciplína, ktorú trénuje, je preč. A to sa bavíme o olympijskom športe. Vôbec nechápeme, ako sa to mohlo stať...," uviedol Likér pre stránku canoe.sk.


STĹPČEK BORISA VANYUNezabúdajme popri olympiáde aj na rebríčky, kde sme žalostne nízko. Alebo príliš vysoko

Najbližších šestnásť dní bude Slovač úprimne drukovať svojim hokejistom, lyžiarom či biatlonistom.

V Pjongčangu sa rozhorí olympijský oheň. Ak sa kórejskí organizátori poučili, neupečú v ňom holubice mieru (ako v Soule '88) a začne sa ďalšie pútavé športové divadlo. Firma, ktorá ho režíruje (Medzinárodný olympijský výbor), si užíva éru finančnej hojnosti, no zároveň čelí najväčšej kríze za posledné roky. Zhovievavosť k Rusku pri podozrení zo štátom riadeného dopingu vyvrcholila totálnym zmätkom. Neochota deliť sa o tučný zisk zasa otrávila vedenie zámorskej NHL, takže hry prišli o jeden z najväčších klenotov – hokejový turnaj najlepších. O šancu usporiadať olympiádu kedysi orodovali mocní lídri najvyspelejších krajín. Dnes sa s napätím očakáva, či sa do výberového konania niekto prihlási (alebo vydrží až do konca). Najbližších šestnásť dní bude Slovač úprimne drukovať svojim hokejistom, lyžiarom či biatlonistom a s hrdosťou hľadieť na vlajku v medailovom poradí. Lebo o víťazstvá sa radi delíme a pri hymne sú mnohí namäkko. Len pritom netreba zabúdať aj na iné rebríčky, v ktorých sme žalostne nízko alebo naopak, príliš vysoko.


V rokoch 2014 až 2016 si autori polepšili najviac vďaka SOZA

Ministerstvo kultúry vypracovalo materiál zameraný na organizácie zastupujúce práva autorov aj na zisky a náklady.

BRATISLAVA. Najviac pre autorov vyberie Slovenský ochranný zväz autorský pre práva k hudobným dielam (SOZA), vyplýva to informatívneho materiálu Ministerstva kultúry (MK) SR „Ochrana a stimulácia tvorby a kolektívna správa práv“. Materiál, ktorým sa bude v stredu zaoberať vláda, poskytuje sumárny prehľad celkových príjmov organizácií ako spomínaná SOZA či LITA a ďalšie za roky 2014 až 2016. Ide o organizácie, ktorým ministerstvo udelilo oprávnenie na výkon kolektívnej správy práv. K 19. aprílu tohto roka medzi ne patrili konkrétne: Slovenský ochranný zväz autorský pre práva k hudobným dielam (SOZA) zameraný na kolektívnu správu práv k hudobným dielam; SLOVGRAM, nezávislá spoločnosť výkonných umelcov, výrobcov zvukových a zvukovo-obrazových záznamov, ktorá zastupuje nositeľov práv k umeleckým výkonom, zvukovým a audiovizuálnym záznamom; LITA, autorská spoločnosť, ktorá spravuje práva autorov a iných nositeľov práv k literárnym, dramatickým, hudobnodramatickým, choreografickým, audiovizuálnym, fotografickým dielam, dielam výtvarného umenia, architektonickým dielam alebo dielam úžitkového umenia; OZIS, ochranné združenie interpretov Slovenska zamerané na kolektívnu správu práv k umeleckým výkonom a SAPA, Slovenská asociácia producentov v audiovízii, špecializujúca sa na kolektívnu správu práv k audiovizuálnym záznamom a audiovizuálnym dielam. Podľa materiálu za roky 2014 až 2016 najvyššie príjmy, okolo 10 miliónov eur ročne, mala SOZA a naopak, v tomto období zaznamenala najnižšie príjmy SAPA, ktorá mala za tri roky príjem necelých 597-tisíc eur. Materiál zároveň sleduje za spomínané tri roky (2014, 2015 a 2016) režijné náklady organizácií kolektívnej správy práv a základné prerozdelenia príjmov organizácii medzi autorov, ktorých práva zastupujú, a to tak na Slovensku, ako aj v zahraničí. Každá organizácia kolektívnej správy totiž zastupuje okrem slovenských aj zahraničných nositeľov práv. Zároveň musí zverejňovať výročnú správu na svojej webstránke, kde musí byť prístupná najmenej päť rokov. „Organizácia kolektívnej správy je povinná uložiť výročnú správu do verejnej časti registra účtovných závierok podľa zákona o účtovníctve spolu s účtovnou závierkou. Transparentnosť hospodárenia organizácií kolektívnej správy je teda zákonmi zabezpečená v podstatne zvýšenej miere v porovnaní s podnikateľskými subjektmi,“ zdôraznilo v materiáli ministerstvo kultúry. Z údajov za roky 2014 až 2016 vyplýva, že najvyššie príjmy mala SOZA - v roku 2014 vyše 9,146 milióna eur, v roku 2015 viac ako 10,223 milióna eur a v roku 2016 takmer 10,357 milióna eur. Najmenšie príjmy mala SAPA - v roku 2014 to bolo 19 477 eur, v roku 2015 získala 20 885,59 eura a v roku 2016 mala príjmy 556 270 eur. Režijné náklady jednotlivých organizácii sa pohybujú v rozmedzí 14 – 24 percent z ich príjmov. Príjmy znížené o režijné náklady sa následne rozdeľujú autorom, ktorých práva organizácie zastupujú. V rokoch 2014 až 2016 malo oveľa vyššie režijné náklady ako vyššie uvedený priemer iba OZIS, ochranné združenie interpretov Slovenska. V roku 2014 režijné náklady dosiahli 88,41 percenta z celkového príjmu, v roku 2015 tvorili 54,25 percenta a v roku 2016 to bolo 56,08 percenta. Ako pripomína ministerstvo kultúry v materiáli, v prípade OZIS ide o následky dlhodobého súdneho sporu s RTVS v oblasti televízneho a rozhlasového vysielania. Za roky 2012 až 2017 sa preto zvýšili účelne náklady na réžiu o neuhradené faktúry, súdne poplatky a odmenu advokátskej kancelárii. Tieto zvýšené náklady boli predložené a odsúhlasené nositeľmi práv na valných zhromaždeniach. OZIS bola doteraz úspešná vo všetkých súdnych sporoch. RTVS zaplatil do apríla tohto roka približne 25-tisíc eur na úrokoch z omeškania, súdnych trovách. V súčasnosti pripravuje mimosúdne vyrovnanie a dohodu, informuje MK SR v materiáli. Keďže ide o informatívny dokument, nebol v medzirezortnom pripomienkovom konaní.


Požiar na juhu Španielska ohrozuje aj národný park

MADRID. Suché a horúce počasie posledných dní si vybralo svoju daň aj na juhu Španielska, kde sa rozhorel požiar v tesnej blízkosti národného parku Donana, známeho pre svoju unikátnu biodiverzitu a prítomnosť mnohých druhov rastlín a živočíchov, ktoré sa inde na svete nenachádzajú. Obete na životoch ani zranenia hlásené neboli, úrady však museli v noci zo soboty na nedeľu evakuovať mnohé táboriská a aj niekoľko usadlostí na okraji obce Moguer neďaleko juhošpanielskeho mesta Huelva. Požiar sa stále nepodarilo dostať pod kontrolu, španielske televízie prinášajú zábery stromov zachvátených plameňmi. Národný park Donana, ktorý ročne navštívia desaťtisíce turistov, je okrem iného domovom vysoko ohrozeného rysa španielskeho.


Macronov boj proti sociálnemu dumpingu podporili aj Luxembursko a Belgicko

Krajiny sa zhodli aj na podpore pre myšlienku viacrýchlostnej Európy.

BRUSEL. Premiéri Belgicka a Luxemburska Charles Michel a Xavier Bettel na utorňajšom minisummite s francúzskym prezidentom Emmanuelom Macronom v Luxemburgu uistili francúzskeho lídra o svojej podpore pre myšlienku viacrýchlostnej Európy. Potvrdili tiež, že podporujú aj jeho kampaň proti "sociálnemu dumpingu", vzťahujúcu sa na smernicu o vysielaných pracovníkoch. "Je potrebné bojovať proti podvodom a sociálnemu dumpingu vo všetkých oblastiach," uviedol Bettel na spoločnej tlačovej konferencii s Michelom a Macronom. Dodal, že je presvedčený, že v októbri Rada ministrov dosiahne celoeurópsku dohodu na túto tému v snahe "urobiť Európu spravodlivejšou pre svojich občanov". Luxemburský premiér zároveň spresnil, že dvojrýchlostná Európa je výhodnejšia ako Európska únia, ktorá "prešľapuje na jednom mieste".


Generálna prokuratúra navrhuje zriadenie Prírodnej polície

Trestná činnosť na úkor životného prostredia je často ťažko dokázateľná.

BRATISLAVA. Za trestné činy proti životnému prostrediu bolo v minulom roku stíhaných 245 osôb. Informovala o tom hovorkyňa Generálnej prokuratúry SR Andrea Predajňová. Ako spresnila, najviac stíhaných bolo za trestný čin pytliactva podľa paragrafu 310 Trestného zákona 180 osôb. "Druhým najpočetnejším trestným činom v tejto kategórii bol trestný čin porušovania ochrany rastlín a živočíchov podľa paragrafu 305 Trestného zákona, za ktorý bolo trestne stíhaných celkom 44 osôb," povedala hovorkyňa Generálnej prokuratúry. "Tretím najpočetnejším trestným činom bol trestný čin neoprávneného nakladania s odpadmi podľa paragrafu 302 Trestného zákona, za ktorý bolo v roku 2017 stíhaných 19 osôb, čo je oproti roku 2016 nárast o 13 osôb," uviedla Andrea Predajňová. "Vyššie uvedený početný stav trestnej činnosti v oblasti životného prostredia nezodpovedá reálnemu stavu kriminality v tejto oblasti. Generálna prokuratúra dlhodobo poukazuje na vysoký stupeň latencie tohto druhu trestnej činnosti," uviedla Predajňová. "Generálna prokuratúra navrhuje riešenia, okrem iných, najmä v podobe nutnosti vytvoriť špecializovaný profesionálny orgán - Prírodnú políciu, ktorá by sa v podstatne širšej miere, než je to doposiaľ, venovala na zodpovedajúcej odbornej, materiálnej a personálnej úrovni odhaľovaniu a trestnému postihu páchateľov tohto druhu trestnej činnosti," dodala Predajňová.


Harabin stiahol kandidatúru na predsedu Najvyššieho súdu

Nového šéfa Najvyššieho súdu bude Súdna rada voliť v pondelok.

BRATISLAVA. Bývalý predseda Najvyššieho súdu Štefan Harabin sťahuje svoju opätovnú kandidatúru na tento post. Oznámil to vo štvrtok na tlačovej besede. Spravil tak len štyri dni pred samotnou voľbou, keďže Súdna rada bude nového šéfa Najvyššieho súdu vyberať už v pondelok. Stiahnutie kandidatúry odôvodňuje Harabin tým, že prezidentka Zuzana Čaputová vopred avizovala, že negarantuje automatické vymenovanie zvoleného kandidáta a chce jeho vhodnosť aj sama posúdiť. "Vrcholná politická kasta sa snaží ukradnúť vlasť a zobrať si ju celú pre seba," tvrdí Harabin. Situáciu interpretuje tak, že v čele Najvyššieho súdu môže byť len človek, ktorý je po vôli politikom. Čaputová pritom pri svojom vyjadrení Harabina nemenovala a neuviedla žiadne iné mená. "Nebudem vymenovávať osoby, ktoré by mali sporný, či už profesijný, alebo osobnostný príbeh. To znamená, ktoré by v danej dobe neprispeli k dôveryhodnosti justície," povedala prezidentka v pondelok na Rádiu Expres. Pri možnosti, že by nevymenovala zvoleného kandidáta, chce prezidentka uplatniť princíp podobný tomu, ako keď exprezident Ivan Gašparovič nevymenoval Jozefa Čentéša za generálneho prokurátora. Voľnejší výklad povinností hlavy štátu vtedy odobril Ústavný súd. Či sa Harabin v jej slovách našiel, nechcel povedať. "Svoje vyjadrenie som povedal. Nič nemienim meniť ani doplniť," reagoval Harabin. Na prezidentku opakovane útočil a vytiahol jednu z tém antikampane počas prezidentských volieb o koncipientskej praxi. To, ako v pondelok dopadne voľba šéfa Najvyššieho súdu, odhadnúť nechcel, keďže ju nepovažuje za slobodnú. Do voľby sa okrem neho pôvodne prihlásili bývalá šéfka Ústavného súdu Ivetta Macejková, bývalá šéfka Súdnej rady Jana Bajánková a sudkyňa Soňa Mesiarkinová, ktorá je momentálne na stáži na Ústavnom súde. Harabin, ktorý bol sám pôvodne Čaputovej súperom v prezidentských voľbách, sa vyjadrovať nechcel ani k svojej prípadnej politickej budúcnosti. Už dávnejšie pritom pripustil, že si vie predstaviť situáciu, v ktorej by bol lídrom niektorej volebnej kandidátky z kandidujúcich strán. "Nechcem riadiť stranu. Viem si predstaviť, že by som bol lídrom kandidátky," vyhlásil ešte v júni. Či je tento scenár po vzdaní sa kandidatúry pravdepodobnejší, zatiaľ povedať nechce. "Urobím tlačovú konferenciu, kde sa vyjadrím," opakoval Harabin s tým, že verejnosť sa všetko dozvie včas. Bývalý šéf Najvyššieho súdu je v súčasnosti radovým sudcom rovnakého súdu. Parlament medzičasom prijal zákon s prezývkou "lex Harabin" hovoriaci o tom, že ak by kandidoval do parlamentu, o talár príde.


Irán by podľa Trumpa nedokázal uzavrieť Hormuzský prieliv nadlho

Vo štvrtok došlo v Ománskom zálive k útoku na tankery.

WASHINGTON. Americký prezident Donald Trump trval v piatok na tvrdeniach Washingtonu, že za štvrtkové útoky na dva tankery v Ománskom zálive nesie zodpovednosť Irán. Zároveň odmietol, že by mohol Irán v súlade s dávnejšími hrozbami uzavrieť Hormuzský prieliv, kadiaľ prechádza trasa so zásadným významom pre svetový obchod s ropou. "Urobil to Irán. Viete, urobil to, pretože bolo vidieť ten čln," povedal Trump v rozhovore pre americkú stanicu Fox, z ktorého citovala tlačová agentúra AFP. Vyjadril sa tak po tom, ako americká armáda zverejnila videozáznam, zachytávajúci údajne iránsky hliadkovací čln, ktorého posádka odstraňuje z jedného z napadnutých tankerov "nevybuchnutú prísavnú mínu". "Domnievam sa, že jedna z mín neexplodovala a pravdepodobne bolo na nej v podstate všade napísané Irán," vysvetlil prezident Spojených štátov. Plavba cez Hormuzský prieliv, v ktorého blízkosti sa útoky odohrali, podľa Trumpa nie je ohrozená. "Neuzavrú ho. Neuzavrú ho nadlho a oni to vedia. Bolo im to povedané veľmi dôrazne," vyjadril sa pre Fox. Ešte vo štvrtok obvinil Irán z útokov na tankery americký minister zahraničných vecí Mike Pompeo. Ten označil incident v Ománskom zálive za súčasť širšej kampane Iránu a jeho "zástupcov" proti Spojeným štátom a ich spojencom. Irán neskôr tieto "nepodložené tvrdenia" Washingtonu "kategoricky" odmietol. Iránska misia pri OSN zároveň tieto útok odsúdila "tým najdôraznejším spôsobom". Terčom útoku v blízkosti Hormuzského prielivu sa stali ropný tanker Kokuka Courageous, plaviaci sa pod vlajkou Panamy, a tanker Front Altair pod vlajkou Marshallových ostrovov. Podľa regionálnych médií došlo na lodiach k explóziám a požiarom, pričom posádky museli evakuovať. Incident, pri ktorom boli údajne použité námorné míny, sa odohral mesiac po tom, ako boli terčmi útokov pri brehoch Spojených arabských emirátov iné štyri tankery. Útoky len vystupňovali dlhotrvajúce napätie medzi Iránom a Spojenými štátmi a ich spojencami v Perzskom zálive